**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Ιουλίου 2020, ημέρα Πέμπτη και ώρα 11.15΄, στην Αίθουσα Συνεδριάσεων της Ολομέλειας της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Σπίρτζης Χρήστος, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Μανωλάκου Διαμάντω, Κομνηνάκα Μαρία, Βιλιάρδος Βασίλειος και Αρσένης Ηλίας – Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις». Είμαστε στη 4η συνεδρίαση, στη β΄ ανάγνωση.

Το λόγο έχει ο κ. Βεσυρόπουλος, Υφυπουργός Οικονομικών, για μια τοποθέτηση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, οι ρυθμίσεις που περιέχονται στο υπό συζήτηση και ψήφιση φορολογικό νομοσχέδιο, αποτυπώνουν πραγματικές ανάγκες. Ανάγκες πολιτών και επιχειρήσεων, σε αυτή τη δύσκολη συγκυρία που προήλθε από τις επιπτώσεις της πανδημίας. Ανάγκες της οικονομίας μας, που πρέπει να απαλλαγεί από βαρίδια του παρελθόντος και να καταστεί ανταγωνιστική. Ανάγκες της ίδιας τη χώρας, που πλέον, κοιτάζει μπροστά. Δεν είναι τυχαίο, ότι στη χθεσινή ακρόαση των φορέων, η συντριπτική πλειοψηφία αποτίμησε, με ιδιαίτερα θετικό τρόπο, το περιεχόμενο αυτού του νομοσχεδίου. Η κυβέρνηση αποδεικνύει ότι μπορεί να διαχειρίζεται, με επάρκεια και επιτυχία, μεγάλες κρίσεις και μεγάλες προκλήσεις.

Αναφέρομαι κατ’ αρχάς, στην υβριδική απόπειρα εισβολής στον Έβρο, το περασμένο Φεβρουάριο, την οποία επιτυχώς αποτρέψαμε με σθένος και αποφασιστικότητα. Αναφέρομαι στην επιτυχή αντιμετώπιση της πανδημίας, από την οποία η χώρα μας βγήκε με τις λιγότερες δυνατές ανθρώπινες απώλειες. Στην επανεκκίνηση της οικονομίας που δεν ήταν και δεν είναι μια εύκολη εξίσωση. Η Αξιωματική Αντιπολίτευση είχε κυβερνήσει, επενδύοντας σε νέα μνημόνια και σε πρόσθετα δημοσιονομικά μέτρα. Η κυβέρνησή μας, αντίθετα, επένδυσε σε ένα ολοκληρωμένο αναπτυξιακό σχέδιο και δικαιώνεται. Πλέον, διαθέτει και άπλετα χρηματοδοτικά εργαλεία, για να χρηματοδοτήσει αυτό το αναπτυξιακό σχέδιο.

Τελευταία μείζονα κρίση που καλούμαστε να αντιμετωπίσουμε, είναι αυτή που επιχειρεί να δημιουργήσει η Τουρκία στην Ανατολική Μεσόγειο και στο Αιγαίο, αμφισβητώντας τα κυριαρχικά μας δικαιώματα. Με την ίδια αμείωτη αποφασιστικότητα, η κυβέρνηση έστειλε το σαφές μήνυμα, ότι δεν πρόκειται να αποδεχθεί παραβίαση των κυριαρχικών δικαιωμάτων της χώρας. Διαθέτουμε ισχυρές ένοπλες δυνάμεις που εγγυώνται την εθνική μας ακεραιότητα, αλλά και ένα μεγάλο διπλωματικό κεφάλαιο που ενισχύει τις θέσεις μας σε διεθνές επίπεδο.

Η μεγάλη πλειοψηφία των Ελλήνων πολιτών περιβάλλει με εμπιστοσύνη την κυβέρνηση και τον πρωθυπουργό Κυριάκο Μητσοτάκη και κανένας Έλληνας πολίτης, μετά και τις τελευταίες αποκαλύψεις, δεν θέλει να σκέφτεται τι θα συνέβαινε, εάν ήταν ακόμα στην εξουσία η προηγούμενη κυβέρνηση και διαχειριζόταν όλες αυτές τις κρίσιμες καταστάσεις. Όπως προανέφερε το φορολογικό νομοσχέδιο αντιμετωπίζει βραχυπρόθεσμες ανάγκες που έχουν δημιουργήσει οι επιπτώσεις πανδημίας σε πολίτες και επιχειρήσεις.

Όλοι γνωρίζουμε το πρόβλημα που αντιμετωπίζουν οι δανειολήπτες, για να είναι συνεπείς στις υποχρεώσεις τους. Ένα πρόβλημα που οξύνεται, για όσους έχουν πληγεί από τις επιπτώσεις της πανδημίας.

Το πρόγραμμα «Γέφυρα» αποτελεί τη θεσμική, αλλά κυρίως την αποτελεσματική απάντηση της Κυβέρνησης απέναντι στο πρόβλημα που αντιμετωπίζουν χιλιάδες δανειολήπτες.

Έρχεται η πολιτεία για πρώτη φορά και επιδοτεί για εννέα μήνες επιχειρηματικά και στεγαστικά δάνεια με υποθήκη στην Α΄ κατοικία, καλύπτοντας ταυτόχρονα και ένα μεγάλο κενό που υπήρχε. Επιδοτούνται τόσο τα εξυπηρετούμενα, όσο και τα μη εξυπηρετούμενα δάνεια, σε αντίθεση με όσα προέβλεπε το πλαίσιο που είχε δημιουργήσει η προηγούμενη Κυβέρνηση και επιδοτούσε μόνο τα δάνεια που ήταν μη εξυπηρετούμενα μέχρι τις 31 Δεκεμβρίου του 2018.

Για πρώτη φορά η Κυβέρνηση επιβραβεύει και στηρίζει τους συνεπείς δανειολήπτες που έχουν πληγεί από την πανδημία, αλλά και το σύνολο σχεδόν των δανειοληπτών και κυρίως αυτούς που η προηγούμενη Κυβέρνηση είχε αφήσει χωρίς προστασία. Τα κριτήρια που έχουν τεθεί διευρύνουν τις κατηγορίες των δικαιούχων, αφού μπορούν να ενταχθούν στο πρόγραμμα για την επιδότηση των δόσεων όλοι όσοι έχουν πληγεί από τις επιπτώσεις της πανδημίας.

Στην κατεύθυνση των άμεσων παρεμβάσεων ανακούφισης και αφαίρεσης φορολογικών βαρών, κινούνται δύο ακόμα ρυθμίσεις που έφερε η Κυβέρνηση, η πρώτη φορά στην αναστολή της καταβολής του τέλους επιτηδεύματος για τους κατά κύριο επάγγελμα αγρότες του κανονικού καθεστώτος για το φορολογικό έτος 2019. Η αναστολή της υποχρέωσης καταβολής του τέλους επιτηδεύματος περιλαμβάνει και τους αλιείς, της παράκτιας αλιείας, που εκμεταλλεύονται είτε ατομικά είτε με τη μορφή συμπλοιοκτησίας ή κοινωνίας αστικού δικαίου αλιευτικά σκάφη μέχρι 12 μέτρων μεταξύ καθέτων.

Η δεύτερη ρύθμιση, αφορά στον μηδενισμό ή στη μείωση της προκαταβολής φόρου για τις πληττόμενες επιχειρήσεις. Συγκεκριμένα, δεν θα υπάρχει υποχρέωση καταβολής της προκαταβολής φόρου για τις εποχικές επιχειρήσεις που πραγματοποίησαν πάνω από το 50% του ετήσιου τζίρου τους το τρίμηνο Ιουλίου-Αυγούστου-Σεπτεμβρίου του 2019. Ένα μέτρο που στοχεύει στην ανακούφιση κυρίως των επιχειρήσεων, που δραστηριοποιούνται στον τομέα του τουρισμού. Την ίδια στιγμή, θα ισχύσουν κλιμακωτές μειώσεις προκαταβολής φόρου για τις επιχειρήσεις ανάλογα με το ποσοστό μείωσης του τζίρου τους. Το ποσοστό της μείωσης κυμαίνεται από το 30% έως το 70% και φτάνει ακόμα και στο μηδενισμό της προκαταβολής φόρου για τις επιχειρήσεις που το ποσοστό μείωσης του τζίρου τους υπερβαίνει το 35%.

Ένα ακόμα μέτρο φορολογικής ελάφρυνσης, αλλά και με ισχυρό κοινωνικό πρόσωπο εμπεριέχεται στη ρύθμιση σύμφωνα με την οποία καταργείται η αυτοτελής φορολόγηση με συντελεστή 10% των χρηματικών γονικών παροχών και δωρεών από τους γονείς προς τα παιδιά τους προκειμένου να τα χρησιμοποιήσουν για την αγορά Α΄ κατοικίας.

Πρόκειται για μια ριζική ανατροπή του συγκεκριμένου τρόπου φορολόγησης, ο οποίος θα γίνεται πλέον σύμφωνα με τις κλίμακες που προβλέπονται στο άρθρο 29, του νόμου 2961 του 2001, το οποίο προβλέπει και αφορολόγητο 150.000 ευρώ. Με το μέτρο αυτό, καταργείται ή μειώνεται η φορολογική επιβάρυνση για την μεγάλη πλειοψηφία των γονέων που πραγματοποιούν χρηματικές γονικές παροχές προς τα παιδιά τους, ενώ παράλληλα ενισχύεται η αγορά της Α΄ κατοικίας.

Ένα ακόμα κίνητρο για Έλληνες υπηκόους που κατοικούν και δραστηριοποιούνται στο εξωτερικό για να δωρίσουν κινητά περιουσιακά στοιχεία σε συγγενικά τους πρόσωπα που κατοικούν στην Ελλάδα, αποτελεί και η ρύθμιση για την απαλλαγή από το φόρο δωρεάς με την προϋπόθεση ότι πρόκειται για Έλληνες υπηκόους που κατοικούν στο εξωτερικό για δέκα τουλάχιστον χρόνια.

Το φορολογικό νομοσχέδιο περιέχει και διατάξεις με αναπτυξιακό πρόσημο. Ρυθμίσεις που άμεσα και σε βάθος χρόνου θα ενισχύσουν την αναπτυξιακή διαδικασία. Αναφέρομαι στη μείωση στο τέλος ταξινόμησης των επιβατικών αυτοκινήτων, σε μια προσπάθεια να ανανεωθεί ο στόλος των αυτοκινήτων που κυκλοφορούν με νεότερα οχήματα φιλικά προς το περιβάλλον.

Ενεργοποιείται ένα νέο σύστημα προοδευτικής φορολόγησης επιβατικών αυτοκινήτων και ορίζονται νέοι συντελεστές τέλους ταξινόμησης για κάθε κλιμάκιο της φορολογητέας αξίας, ενώ παράλληλα μειώνεται το τέλος ταξινόμησης υβριδικών αυτοκινήτων χαμηλών ρύπων και διατηρείται η απαλλαγή του 50% του αναλογούντος τέλους ταξινόμησης για υβριδικά αυτοκίνητα με περισσότερους ρύπους. Παράλληλα, εξακολουθεί να ισχύει η πλήρης απαλλαγή από το τέλος ταξινόμησης στα ηλεκτροκίνητα οχήματα.

Καταργείται το λεγόμενο «ιστορικό τέλος», η δυνατότητα δηλαδή φορολόγησης μεταχειρισμένων οχημάτων με πρώτη κυκλοφορία στην Ευρωπαϊκή Ένωση πριν από τη 01/06 του 2016, με βάση το προηγούμενο καθεστώς φορολόγησης. Μια διάταξη που προκαλούσε μεγάλα προβλήματα και πολύμηνες καθυστερήσεις στη διαδικασία εκτελωνισμού οχημάτων.

Υπάρχουν ευεργετικές διατάξεις για να στηριχθεί ο αθλητισμός που ως κλάδος έχει πληγεί ιδιαίτερα, όπως η εξομοίωση της φορολόγησης των εισοδημάτων των προπονητών με αυτή των αθλητών, αλλά και η μείωση του συντελεστή Φ.Π.Α, για τα εισιτήρια των αθλητικών συναντήσεων από το 24% στο 13%. Αναπτυξιακό μέτρο είναι και το ισχυρό κίνητρο που δίνεται σε συνταξιούχους με φορολογική κατοικία στην αλλοδαπή, προκειμένου να μεταφέρουν τη φορολογική τους κατοικία στην Ελλάδα για να υπαχθούν σε εναλλακτική φορολόγηση του εισοδήματός τους, αλλοδαπής προέλευσης, με φορολογικό συντελεστή 7% για χρονικό διάστημα 15 ετών με ταυτόχρονη απαλλαγή τους από την Ειδική Εισφορά Αλληλεγγύης. Στην ίδια κατεύθυνση κινείται και η παροχή δικαιώματος σε επιχειρήσεις να χορηγούν δωρεάν μετοχές στους εργαζόμενούς τους, ως επιβράβευση. Οι μετοχές δεν θα φορολογούνται, πλέον, ως εισόδημα με υψηλό συντελεστή για τον εργαζόμενο κατά τη λήψη τους, αλλά αντίθετα θα φορολογείται με συντελεστή 15% η υπεραξία από την πώλησή τους, όταν αυτή γίνει από τον εργαζόμενο.

Ουσιαστική κίνηση εκσυγχρονισμού είναι η σύσταση Επιτροπής Εξώδικης Επίλυσης Φορολογικών Διαφορών που οδηγεί στην ταχεία επίλυση των εκκρεμών φορολογικών διαφορών και στην αποσυμφόρηση των φορολογικών δικαστηρίων από χιλιάδες υποθέσεις.

Κυρίες και κύριοι συνάδελφοι, η Κυβέρνηση, όπως μου έχει δοθεί πολλές φορές η ευκαιρία να πω, έχει πλήρη αντίληψη της πραγματικότητας. Γνωρίζει τα προβλήματα, διαπνέεται από έντονο ρεαλισμό και συνομιλεί με όλους τους επαγγελματικούς κλάδους ακούγοντας τα εύλογα αιτήματά τους. Είναι δεδομένο το πρόβλημα που αντιμετωπίζουν φορολογούμενοι πολίτες και λογιστές με την υποβολή των φορολογικών δηλώσεων λόγω των προβλημάτων που προκάλεσε η πανδημία. Για το λόγο αυτό, η Κυβέρνηση, θα καταθέσει τροπολογία που θα προβλέπει και δεύτερη παράταση στην υποβολή των φορολογικών δηλώσεων, φυσικών και νομικών προσώπων, έως τις 28 Αυγούστου 2020. Η νέα παράταση κρίθηκε επιβεβλημένη, προκειμένου να διευκολυνθούν όλοι οι πολίτες και οι επιχειρήσεις να υποβάλλουν τη φορολογική τους δήλωση. Παράλληλα, διευκολύνονται οι λογιστές-φοροτεχνικοί να ανταπεξέλθουν στο μεγάλο όγκο των υποχρεώσεων που καλούνται να αντιμετωπίσουν λόγω των έκτακτων συνθηκών και των πολλαπλών μέτρων στήριξης επιχειρήσεων εργαζομένων και πολιτών.

Οι λογιστές-φοροτεχνικοί, υπήρξαν πολύτιμος σύμμαχος στην κυβερνητική προσπάθεια να ξεπεράσει η ελληνική οικονομία τις αρνητικές συνέπειες της πανδημίας. Με τη νέα παράταση του Υπουργείου Οικονομικών τους συνδράμει, ουσιαστικά, στην εκπλήρωση των επαγγελματικών τους καθηκόντων εμβαθύνοντας στη σχέση εμπιστοσύνης και συνεργασίας που έχει χτίσει με τον κλάδο.

Η παράταση των φορολογικών δηλώσεων έως τις 28 Αυγούστου 2020 γίνεται με την ανάλογη προσαρμογή στις δόσεις εξόφλησης. Οι δόσεις παραμένουν οκτώ. Όσοι υποβάλλουν τη φορολογική τους δήλωση εντός της νέας προθεσμίας θα πρέπει να καταβάλουν τις δύο πρώτες δόσεις από τις 8 μέχρι τις 31 Αυγούστου 2020 χωρίς καμία επιβάρυνση. Παράλληλα, διατηρείται η έκπτωση σε ποσοστό 2% για την εφάπαξ καταβολή του φόρου εισοδήματος για τα φυσικά πρόσωπα, η οποία θα πραγματοποιηθεί μέχρι τις 31/8/2020, ενώ διασφαλίζεται ο ορθός υπολογισμός της μειωμένης προκαταβολής φόρου εισοδήματος στις δηλώσεις φορολογικού έτους 2019, όπως προβλέπεται στο προς ψήφιση φορολογικό νομοσχέδιο. Ο στόχος μας είναι πάντα, αλλά και ιδιαίτερα σε αυτή τη συγκυρία να διευκολύνουμε τους φορολογούμενους πολίτες στην εκπλήρωση των υποχρεώσεών τους.

Κυρίες και κύριοι συνάδελφοι, η αίσθηση και η βεβαιότητα που έχει σχηματιστεί, πλέον, από την πλειοψηφία του ελληνικού λαού είναι ότι, υπάρχει μια στιβαρή και συγκροτημένη διακυβέρνηση και ένας Πρωθυπουργός που παίρνει αποφάσεις, έχει αντανακλαστικά και διαθέτει σχέδιο για τη χώρα. Η αίσθηση αυτών των πολιτών αποτυπώνεται, όχι μόνο, στις δημοσκοπήσεις, αλλά και στο κλίμα που υπάρχει μέσα στην κοινωνία. Έχει δημιουργηθεί ένα αίσθημα εμπιστοσύνης, για πρώτη φορά τα τελευταία χρόνια, ανάμεσα στους πολίτες και στην Κυβέρνηση. Η διατήρηση και ενίσχυση αυτού του κλίματος αποτελεί προϋπόθεση για να επιστρέψει άμεσα η χώρα σε υψηλούς και βιώσιμους ρυθμούς ανάπτυξης.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ τον Υφυπουργό, κ. Βεσυρόπουλο. Περνάμε στους Εισηγητές. Το λόγο έχει ο Εισηγητής της Πλειοψηφίας, ο κ. Σάββας Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας):** Σας ευχαριστώ πολύ, κ. Πρόεδρε.

Κυρίες και κύριοι συνάδελφοι, κ. Πρόεδρε, συζητούμε σήμερα στη β΄ ανάγνωση το νομοσχέδιο του Υπουργείου Οικονομικών με θέμα, φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία Οδηγιών της ΕΕ, συνεισφορά δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις.

Στις συζητήσεις αυτών των ημερών, ακούστηκαν απόψεις από όλες τις πλευρές, τέθηκαν ζητήματα, έγινε ένας πολύ ουσιαστικός, θα έλεγα, διάλογος και πιστεύω ότι το συμπέρασμα που βγαίνει από τη συζήτηση αυτών των τεσσάρων ημερών, είναι πως όλες οι πλευρές θεωρούν ότι το νομοσχέδιο κινείται, τουλάχιστον στους βασικούς του άξονες, προς τη θετική κατεύθυνση, προς τη σωστή κατεύθυνση.

Το ίδιο συμπέρασμα προκύπτει και από την ακρόαση των φορέων, όπου υπήρχε μία εκτενής συζήτηση. Μπορεί να υπήρχαν διαφοροποιήσεις σε επιμέρους θέματα, αλλά στους βασικούς άξονες εκφράστηκε η άποψη από όλους τους φορείς που συμμετείχαν στη συζήτηση, ότι το νομοσχέδιο κινείται προς τη θετική κατεύθυνση.

Το νομοσχέδιο αυτό έρχεται να λύσει προβλήματα, να δώσει ουσιαστική βοήθεια στην ελληνική οικογένεια, στους αγρότες, στις επιχειρήσεις, στους εργαζόμενους, στους Έλληνες πολίτες που δοκιμάστηκαν όλη την προηγούμενη περίοδο από την πανδημία της κρίσης, που δυστυχώς είναι ακόμη παρόν και χρειάζεται την προσοχή όλων μας.

Με το νομοσχέδιο που συζητάμε σήμερα λοιπόν, η Κυβέρνηση, συνεπής στις δεσμεύσεις της, με σχέδιο και στρατηγική, ακόμα και κάτω από τις δυσμενείς αυτές συνθήκες, συνεχίζει το μεταρρυθμιστικό της έργο, δίνοντας παράλληλα λύσεις στα ζητήματα που προέκυψαν από την πανδημία. Έρχεται να πάρει μέτρα σε πολλούς τομείς της οικονομικής ζωής των πολιτών, σε τομείς της επιχειρηματικότητας, του τουρισμού, των επενδύσεων.

Πρώτο και βασικό κομμάτι του σχεδίου νόμου, είναι οι διατάξεις που αφορούν φορολογικές παρεμβάσεις που γίνονται στα πλαίσια της ενίσχυσης της ελληνικής οικονομίας. Πρόκειται για ρυθμίσεις ουσιαστικές, οι οποίες συμβάλλουν στην αναπτυξιακή προοπτική και πορεία της χώρας. Οι παρεμβάσεις αυτές στοχεύουν όχι μόνο στην ελάφρυνση των φορολογουμένων, αλλά δημιουργούν και κατάλληλες συνθήκες για την προσέλκυση νέων επενδύσεων και δημιουργία στοχευμένων φοροαπαλλαγών, την παροχή φορολογικών κινήτρων για φυσικά πρόσωπα του εξωτερικού να μεταφέρουν τη φορολογική τους κατοικία στην Ελλάδα, την ελάφρυνση της φορολόγησης εισοδήματος εργαζομένων, δημιουργώντας έτσι ένα ευνοϊκό φορολογικό περιβάλλον τόσο στις επιχειρήσεις όσο και στους εργαζόμενους.

Επιπλέον, με τις ρυθμίσεις στον τομέα της φορολογίας των αυτοκινήτων, γίνονται σημαντικά βήματα προς την προώθηση νέων μη ρυπογόνων, νέας τεχνολογίας, αυτοκινήτων τα οποία ευνοούν το περιβάλλον και τονώνουν την αντίστοιχη αγορά, μειώνοντας παράλληλα και το κόστος ταξινόμησης και βεβαίως, και την επιβάρυνση των πολιτών.

Στόχος είναι να δημιουργηθεί ένα πρόσφορο έδαφος για νέες θέσεις εργασίας και να τονωθεί η ανταγωνιστικότητα της χώρας στον τομέα αυτό. Και στο άρθρο αυτό που χθες κατά την ακρόαση των φορέων έγινε μία εκτενής συζήτηση, οι θέσεις των φορέων δεν ήταν αντίθετες με τις ρυθμίσεις. Αντιθέτως, θεώρησαν ότι οι ρυθμίσεις κινούνται προς τη θετική κατεύθυνση, αλλά ζητούσαν ευνοϊκότερες ρυθμίσεις.

Κύριε Υπουργέ, το ανέφερα και χθες στην ομιλία μου, το καταθέτω και σήμερα, θα πρέπει στις ευνοϊκές ρυθμίσεις να συμπεριληφθούν και τα ασθενοφόρα οχήματα. Προσθέτω και κάτι άλλο που δεν είναι του Υπουργείου Οικονομικών, αλλά είναι θέμα που μας αφορά. Θα πρέπει, ίσως, για τα αγροτικά και τα επαγγελματικά αυτοκίνητα να καταργηθεί το περιβαλλοντικό τέλος των χιλίων ευρώ, για τα EURO5 μόνο, που είναι καθαρά αυτοκίνητα. Θα πρέπει να το δούμε αυτό, για τα αγροτικά και τα επαγγελματικά αυτοκίνητα, γιατί είναι σημαντικό για τους αγρότες.

Η κυβέρνηση σταθερά, πιστή στις δεσμεύσεις της, στηρίζει τον πρωτογενή τομέα εμπράκτως. Με ρυθμίσεις του παρόντος νομοσχεδίου, αφήνει έξω από την υποχρέωση καταβολής του τέλους επιτηδεύματος τους αγρότες και τους αλιείς, τους οποίους εξαιρεί από την υποχρέωση αυτή, ενώ παράλληλα, προχωρεί και στην υποχρέωση μείωσης της προκαταβολής φόρου για επιχειρήσεις, δίνοντας έτσι τη δυνατότητα να ανακάμψουν από τις δυσκολίες που προκλήθηκαν και να αντιμετωπίσουν τις δυσκολίες που προέκυψαν, κατά την περίοδο της διασποράς του κορονοϊού.

Ένα ακόμη σημαντικό κομμάτι του νομοσχεδίου, είναι οι παρεμβάσεις οι οποίες θεσμοθετούνται στο πεδίο της εξώδικης επίλυσης των φορολογικών διαφορών, οι οποίες εκκρεμούν ενώπιον των δικαστηρίων. Με τις παρεμβάσεις αυτές, διασφαλίζεται η ταχύτερη επίλυση των διαφορών αυτών και έτσι, θα υπάρξει αποσυμφόρηση των δικαστηρίων, ταχύτερη διεκπεραίωση των υποθέσεων και τόνωση των φορολογικών εσόδων.

Σημαντικές είναι εξίσου και οι παρεμβάσεις του νομοσχεδίου, οι οποίες σχετίζονται με την ενσωμάτωση οδηγιών της Ευρωπαϊκής Ένωσης στην ελληνική νομοθεσία. Μία ακόμη σημαντική ρύθμιση του νομοσχεδίου, αφορά την κατάργηση της αυτοτελούς φορολόγησης δωρεών γονικών παροχών. Με αυτή τη ρύθμιση, η κυβέρνηση προσεγγίζει ανθρωπιστικά την ελληνική οικογένεια, διευκολύνοντας την αγορά πρώτης κατοικίας και θεσπίζοντας, αφορολόγητα ποσά για χρηματικές δωρεές των γονέων προς τα παιδιά, όταν αυτές κατευθύνονται για την αγορά πρώτης κατοικίας, ενισχύοντας παράλληλα και την οικοδομική δραστηριότητα και τη στήριξη του πυρήνα της ελληνικής οικογένειας.

Θα ήθελα να σταθώ στη σπουδαιότητα του νέου προγράμματος «ΓΕΦΥΡΑ», το οποίο εισάγεται με το παρόν σχέδιο νόμου. Η κυβέρνηση της Νέας Δημοκρατίας, με το πρόγραμμα «ΓΕΦΥΡΑ» δίνει μια ανάσα ανακούφισης στους δανειολήπτες, καθώς μεγαλώνει το εύρος των δικαιούχων ένταξης στο εν λόγω πρόγραμμα και ταυτόχρονα, αυξάνει και το αναλογούν ποσό που δικαιούνται οι δανειολήπτες, ανά περίπτωση. Συγκεκριμένα, η κυβέρνηση αναγνωρίζοντας τις δυσμενείς οικονομικές συνθήκες, στις οποίες έχουν περιέλθει τα ελληνικά νοικοκυριά, λόγω της υγειονομικής κρίσης, στηρίζει τους πληγέντες εντάσσοντας στο πρόγραμμα για πρώτη φορά και τους συνεπείς δανειολήπτες με εξυπηρετούμενα δάνεια. Έτσι, παρέχεται κρατική επιδότηση σε μία ευρεία ομάδα δικαιούχων τόσο για τα εξυπηρετούμενα δάνεια, όσο και για τα μη εξυπηρετούμενα. Η κρατική αυτή επιδότηση, φθάνει κατά περίπτωση και μέχρι τα 600 ευρώ μηνιαίως. Η καινοτομία αυτού του προγράμματος είναι, ότι αφενός διευρύνει το είδος των δικαιούχων υποστηρίζοντας έτσι το σύνολο σχεδόν των δανειοληπτών που επλήγησαν από την κρίση και αφετέρου επιβραβεύονται οι συνεπείς δανειολήπτες, οι οποίοι έχουν δοκιμαστεί από την πανδημία. Έτσι, γίνεται ένα σημαντικό βήμα στη διαχείριση του ιδιωτικού χρέους, καθώς περιορίζεται ο κίνδυνος δημιουργίας νέας γενιάς κόκκινων δανείων, λόγω της κρίσης.

Κλείνοντας, λοιπόν, θα ήθελα να επισημάνω ότι ο Πρωθυπουργός Κυριάκος Μητσοτάκης και η κυβέρνηση της Νέας Δημοκρατίας, μένοντας πιστοί και συνεπείς στις δεσμεύσεις τους, αποδεικνύουν έμπρακτα και κάνουν ό,τι χρειάζεται για να στηρίξουν την εργασία, την επιχειρηματικότητα, την ελληνική οικογένεια. Παραμένουν στο πλευρό των πολιτών, αφουγκραζόμενοι τις ανάγκες τους και παρεμβαίνουν, ώστε να καλύψουν το σύνολο αυτών και να ενισχύσουν το αίσθημα ασφάλειας και δικαιοσύνης και της κοινωνικής συνοχής. Αυτό γίνεται για όλες τις κοινωνικές ομάδες, τις επιχειρήσεις, τους εργαζόμενους, τους αγρότες. Θα ήθελα λοιπόν, να συγχαρώ για μία ακόμη φορά το επιτελείο του Υπουργείου Οικονομικών για την παρέμβαση και αυτή του νομοσχεδίου που συζητάμε, θεωρώντας πως έρχεται το νομοσχέδιο αυτό να δώσει λύσεις σε ζητήματα που απασχολούν το σύνολο των Ελλήνων πολιτών. Ψηφίζουμε λοιπόν, το νομοσχέδιο και καλούμε και τις άλλες παρατάξεις, να κάνουν το ίδιο.

Σας ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής)**: Τον λόγο έχει ο Εισηγητής της Μειοψηφίας, κ. Θάνος Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, ο χρόνος των 8 λεπτών για να περιγράψουμε 95 άρθρα και ένα νομοσχέδιο με τα χαρακτηριστικά, τα οποία έχει είναι λίγος, αλλά δεν θα μπορούσα να μην κάνω ένα σχόλιο μετά την τοποθέτηση του Υπουργού πάνω σ’ αυτές τις κρίσιμες ώρες και μέρες που περνάμε. Μάλιστα κατέληξε την τοποθέτησή του με το τι θα γινόταν αν ήταν ο ΣΥΡΙΖΑ κυβέρνηση αυτές τις κρίσιμες ώρες. Θέλω, λοιπόν, να θυμίσω στην Κυβέρνηση και στον κ. Υπουργό ότι αν ήταν ο ΣΥΡΙΖΑ στην κυβέρνηση και πρωθυπουργός ο Αλέξης Τσίπρας, η χώρα δεν θα ήταν ένας απλός παρατηρητής στα καθημερινά τετελεσμένα, τα οποία δημιουργεί ο Ερντογάν. Η χώρα θα έπαιρνε πρωτοβουλίες και δεν θα είχε απομονωθεί. Η χώρα θα ήταν πρωταγωνιστής στην ευρύτερη περιοχή και όχι παρίας δυστυχώς που είναι σήμερα.

Κυρίες και κύριοι συνάδελφοι, οι μέρες και οι ώρες είναι αρκετά όμως κρίσιμες και αυτό που απαιτείται από όλους μας είναι ψυχραιμία. Κυρίως, όμως, απαιτείται και αυτογνωσία. Δεν φτάσαμε ξαφνικά σε ένα βράδυ ή μέσα σε μία μέρα σε αυτή την κρίση με την Τουρκία. Ο Ερντογάν προωθεί μια συγκεκριμένη ατζέντα, την οποία και την παρακολουθούμε εδώ και πάνω από επτά μήνες, ενώ εσείς αντιμετωπίζετε όλη αυτή τη στάση με μία διπλωματική χαλαρότητα. Επενδύσατε μάλιστα στη στρατηγική ότι ο Ερντογάν μάλλον μπλοφάρει. Αντιμετωπίζετε χωρίς κανένα σχέδιο μια συστηματική τουρκική προκλητικότητα, που πολύ φοβάμαι ότι θα μας φέρει στο ίδιο τραπέζι, με αδύναμα επιχειρήματα μετά τα πολλά τετελεσμένα, τα οποία δημιουργεί η Τουρκία το τελευταίο χρονικό διάστημα γιατί, δεν μας αιφνιδιάζει ο Ερντογάν. Όλες αυτές οι πρωτοβουλίες που πήρε και όλες οι ενέργειες, στις οποίες προχώρησε, μας είχε ενημερώσει, τις είχε πει και προχώρησε σε αυτές. Η πρόθεση να στείλει στα νότια του Καστελόριζου το σκάφος είχε διατυπωθεί ξεκάθαρα από την τουρκική πλευρά, εδώ και πολύ χρονικό διάστημα. Δεν είναι αιφνιδιασμός, είναι ένα ακόμα τετελεσμένο. Μας ενημέρωσε και εμάς και τη διεθνή κοινότητα για το τουρκολιβυκό σύμφωνο, πριν το υπογράψει. Εσείς απαντούσατε ότι δεν θα το κάνει και αν το κάνει το σύμφωνο αυτό αντίκειται στο δίκαιο της θάλασσας. Μας ενημέρωσε, κύριε Υπουργέ, για τις έρευνες στην Κυπριακή ΑΟΖ και εσείς το μόνο το οποίο κάνατε ήταν να προσφέρετε διπλωματική συνδρομή στη Λευκωσία. Μας ενημέρωσε καιρό πριν ότι θα μετατρέψει σε τζαμί την Αγιά Σοφιά και στις 24 του μήνα, αύριο Παρασκευή, ετοιμάζει μια μεγάλη φιέστα. Ήδη δημοσιεύτηκε το βίντεο, το οποίο όλοι παρακολουθήσαμε χθες και επιτρέψτε μου να πω, ανατριχιάσαμε. Εσείς τι απαντούσατε απέναντι σε όλα αυτά; Ότι δεν θα τολμήσει ο Ερντογάν να προχωρήσει στη μετατροπή της Αγίας Σοφίας σε τζαμί.

Όλα αυτά, λοιπόν, ήταν δεδηλωμένες ενέργειες της τουρκικής πλευράς και όλα αυτά δημιουργούν δυστυχώς τετελεσμένα. Θα μου επιτρέψετε κλείνοντας αυτό το σχόλιο γι’ αυτές τις κρίσιμες μέρες και ώρες, θέλω να πω ότι τα περιθώρια έχουν στενέψει. Η κρισιμότητα των στιγμών απαιτεί αυτή τη στιγμή μια ξεκάθαρη στρατηγική, σχέδιο αντιμετώπισης και δυνατές συμμαχίες. Ο «ΣΥΡΙΖΑ-Προοδευτική Συμμαχία» ως μια γνήσια πατριωτική δύναμη δεν πρόκειται να παίξουμε με τα εθνικά θέματα, όπως το κάνατε εσείς το προηγούμενο διάστημα. Δεν πρόκειται σε καμία περίπτωση να διχάσουμε τον ελληνικό λαό αυτές τις κρίσιμες ώρες και τις κρίσιμες στιγμές και θα αγωνιστούμε και σ’ αυτό δεσμευόμαστε, για τη σφυρηλάτηση της εθνικής μας ενότητας.

Κυρίες και κύριοι συνάδελφοι όσον αφορά στο νομοσχέδιο, ένα νομοσχέδιο μικρογραφία της πολιτικής σας ταυτότητας και της αποτυχίας σας.

Είστε η Κυβέρνηση της κακής και της fast track νομοθέτησης, της απαξίωσης της διαβούλευσης, των ΠΝΠ που διορθώνουν τον εαυτό τους, της σωρείας ευνοϊκών, για τα συμφέροντα που εξυπηρετείται, τροπολογιών. Έχετε μετατρέψει τη Βουλή σε εργοστάσιο πρόχειρων διατάξεων και νομοθετημάτων και τα ίδια ακριβώς κάνετε και με αυτό το νομοσχέδιο. Το αναρτήσατε στη διαβούλευση με 62 άρθρα και 70 σελίδες και το καταθέσατε στη Βουλή ξημερώματα με 95 άρθρα και 194 σελίδες. Φέρατε ξανά ένα νομοσχέδιο χωρίς καμία συνοχή, ένα συνονθύλευμα κοπτοραπτικής ασύνδετων άρθρων.

Είστε η Κυβέρνηση και θα φέρω και τα παραδείγματα του αποτυχημένου, αλλά κυρίως του βαθέως γαλάζιου επιτελικού κράτους. Εκλεγήκατε με τη σημαία της αξιοκρατίας και της αριστείας κα έχετε δημιουργήσει μέσα σε λίγους μήνες ένα κράτος ευνοημένων γνωστών και κολλητών. Μάλιστα, για αυτούς που δεν διέθεταν τα απαραίτητα προσόντα, ποιος μπορεί να τα ξεχάσει, και τους οποίους διορίζατε, φέρνατε και τροπολογίες μέχρι την τελευταία στιγμή. Συνεπής τακτική σας, με αυτό το νομοσχέδιο νομοθετείται διατάξεις που καταργούν τον πίνακα κατάταξης επιτυχόντων του διαγωνισμού του Νομικού Συμβουλίου του Κράτους. Θα φέρετε βέβαια, έναν άλλο διαγωνισμό, είμαστε βέβαιοι μετά και από αυτά τα οποία ακούσαμε από τον Υπουργό νωρίτερα, κομμένο και ραμμένο στα μέτρα τα δικά σας και προφανώς στα μέτρα των δικών σας ανθρώπων.

Επίσης, νομοθετείτε ρυθμίσεις που καταργούν επιτροπές αξιολόγησης του δημοσίου και την κινητικότητα, για να διορίσετε βεβαίως, εν κρυπτώ, τους δικούς σας ανθρώπους, να τους αποσπάσετε και να τους πάτε στις υπηρεσίες που επιθυμείτε.

Είστε η Κυβέρνηση που ευνοεί τους λίγους, τους έχοντες και τους κατέχοντες και αυτό όταν το λέγαμε πριν 6, 7 ή 8 μήνες, μπορεί να φάνταζε λίγο βερμπαλιστικό, αλλά μέσα από την τακτική σας, μέσα από τη νομοθέτηση σας, μέσα από τις αποφάσεις σας αυτό αποδεικνύεται κάθε μέρα. Και πάλι συνεπής στον εαυτό σας, σε αυτό το νομοσχέδιο φέρνετε μια σειρά από διατάξεις, το έφερα και χθες το παράδειγμα, ασχολείστε με τους προπονητές και αυτούς οι οποίοι πληρώνονται και έχουν αποδοχές πάνω από 40.000. Σας έκανα χθες ένα συγκεκριμένο ερώτημα κύριε Υπουργέ και το κάνω και προς τους συναδέλφους της Νέας Δημοκρατίας, έχετε υπόψη σας πόσους ακριβώς αφορά αυτή η διάταξη; Δεν νομίζω ότι είναι πάνω από 100 ανθρώπους σε όλη την Ελλάδα και το παράδοξο είναι ότι αυτοί, οι οποίοι θα έχουν αμοιβές πάνω από 40.000 θα πληρώνουν λιγότερο φόρο από αυτούς που είναι κάτω από 40.000.

Εξομοιώνετε τη φορολόγηση των εισοδημάτων, λοιπόν, με τους αμειβόμενους αθλητές και επίσης, φέρνετε και διατάξεις που ευνοούν τη χαμηλότερη φορολόγηση των μπόνους στελεχών και μετόχων, προσέξτε, βάζοντας προσχηματικά αποδέκτες και τους εργαζόμενους. Εδώ είναι ένα ωραίο τρικ. Βάζετε μπροστά τους εργαζόμενους και εγώ ρωτώ, σε ποια επιχείρηση μεγάλη και ποιος θα είναι αυτός, ο οποίος θα μοιραστεί τα μεγάλα μπόνους; Θα είναι τα στελέχη και οι μέτοχοι και όχι βέβαια οι εργαζόμενοι.

Είστε η Κυβέρνηση της ύφεσης, το έχουμε πει πάρα πολλές φορές, θα συνεχίσουμε να το λέμε. Θέλω να σταθώ σε αυτό, το οποίο ο κύριος Υπουργός μας είπε για τρίτη, τέταρτη φορά προχθές, ότι η Ελλάδα είχε τη μικρότερη ύφεση από τις άλλες ευρωπαϊκές χώρες. Επιμένει ο κ. Σταϊκούρας, σε ένα επιχείρημα έωλο. Οι άλλες χώρες θέλω να θυμίσω μπήκαν στην πανδημία και στα μέτρα καραντίνας νωρίτερα από την Ελλάδα και έχουν οικονομίες που στηρίζονται σε μεγάλο βαθμό στις εξαγωγές. Δεν μπορείτε να κάνετε αυτές τις συγκρίσεις γιατί είναι εντελώς διαφορετικά τα χαρακτηριστικά. Δέχθηκαν μεγαλύτερο πλήγμα οικονομικό και φάνηκε αυτό και από την αναλογία των ποσών, μην το ξεχνάμε αυτό, που έλαβαν από το Ευρωπαϊκό Ταμείο Ανάκαμψης. Και με αυτό το νομοσχέδιο, όμως κύριε Υπουργέ παραπλανάτε. Δείτε τον τίτλο τον οποίο βάζετε στο νομοσχέδιο «Ενίσχυση της Αναπτυξιακής Διαδικασίας», χωρίς να φέρνετε ούτε ένα αναπτυξιακό μέτρο, ενώ τρεις μέρες τώρα σας ζητάμε να μας επιδείξετε, ποιο είναι αυτό το μέτρο, το οποίο πράγματι θα τονώσει την ανάπτυξη, θα τονώσει την πραγματική οικονομία στη δύσκολη φάση την οποία περνάμε.

Μειώνεται την προκαταβολή φόρου, με κριτήρια που ευνοούν περισσότερο τους μεγάλους και τους ισχυρούς και δημιουργείται μια επιστρεπτέα μείωση.

Δεν συμβάλλετε στη ρευστότητα.

Όσα γλιτώσουν φέτος οι μικρές και μεσαίες επιχειρήσεις που εντάσσονται στην κλίμακα μείωσης της προκαταβολής, θα κληθούν να τα επιστρέψουν του χρόνου.

Θέλω να επισημάνω και ένα ακόμα στοιχείο. Λάβατε, υπ’ όψιν, ότι με το βάρος που έχει πέσει στις πλάτες των λογιστών, τυχόν παράλειψης υποβολής δήλωσης ΦΠΑ έως 31/7, θα επιφέρει ένα μεγάλο πλήγμα στο δικαιούχο φορολογούμενο, εφόσον το βάζετε αυτό ως προϋπόθεση για τη σύγκριση των δηλώσεων ΦΠΑ; Όλοι το καταλαβαίνουμε και το γνωρίζουν όλοι οι συνάδελφοι, το βάρος, το οποίο σηκώνουν το τελευταίο χρονικό διάστημα οι λογιστές στην πατρίδα μας. Σήμερα είναι επιτακτική ανάγκη, όμως, οι επαγγελματίες, οι μικροί και μεσαίοι, που έχουν πληγεί οριζόντια, να απαλλαγούν με πιο γενναία κλίμακα από την προκαταβολή φόρου.

Φέρνετε τη γέφυρα για το νέο Πτωχευτικό Κώδικα. Δίνετε μια εξάμηνη παράταση επιχορήγησης της καταβολής δόσεων στους δανειολήπτες. Παράλληλα, με την ένταξη των δανειοληπτών στην επιχορήγηση είναι προαπαιτούμενο να μην βρίσκονται σε καμία άλλη ρύθμιση σήμερα. Δεν πρέπει, λοιπόν, να αφήσετε τους δανειολήπτες ακάλυπτους μετά το 9μηνο, γιατί αυτό ακριβώς κάνουν.

Την ίδια στιγμή που δεν έχετε κανένα ολοκληρωμένο σχέδιο για την προστασία της πρώτης κατοικίας. Το συμπέρασμα, το οποίο βγαίνει και νομίζω ότι βγαίνει από όλους μας, είναι ότι οδηγήστε σε αυτό από προχθές αναλυτικά μας είπε ο κ. Υπουργός, στο τρίτο σκέλος της πολιτικής σας - ο ίδιο το είπε - όπου είναι ο νέος Πτωχευτικό Κώδικας.

Φέρνετε την εναλλακτική φορολόγηση δικαιούχων σύνταξης αλλοδαπών, δίνοντας κίνητρα που δεν έχετε καν υπολογίσει για το τι μπορεί να επιφέρουν στα δημόσια έσοδα. Σας το ζήτησα και χθες, έχουμε το ν.4646/2019 και έκανα την εξής ερώτηση: Τι, πράγματι, έφερε ως έσοδα αυτό το μέτρο;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα σας τα δώσω μετά τα στοιχεία.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Θα χαρώ να μου τα δώσετε.

Πρέπει να μας πείτε και τι πρόβλεψη ως οικονομικό επιτελείο κάνετε πάνω σ’ αυτό το μέτρο;

Κυρίες και κύριοι συνάδελφοι, το σημείωσα και στις προηγούμενες δύο επιτροπές, επανέρχομαι και σήμερα, σε κάτι το οποίο το θεωρώ πάρα πολύ σημαντικό και με αυτό θα κλείσω. Ακούμε, λοιπόν, τρεις - τέσσερις μήνες τώρα τα χρηματοδοτικά εργαλεία, τα οποία χρησιμοποιεί η Κυβέρνηση και πως στηρίζει την οικονομία και πως αυτό φέρνει και τα θετικά αποτελέσματα, τα οποία ακούσαμε και σήμερα από τον Υπουργό.

Γνωρίζουμε, όμως και κυρίως οι βουλευτές όλων των πτερύγων, το ποια είναι η πραγματική κατάσταση που βιώνουν σήμερα οι επαγγελματίες και κυρίως οι μικρομεσαίες επιχειρήσεις. Το κυριότερο, λοιπόν, είναι, ότι σε αυτή τη φάση στην οποία βρισκόμαστε παίζεται ένα μεγάλο ρουσφετολογικό παιχνίδι, με κριτήρια ρουσφετολογικά, με κριτήρια αρεστών μεταξύ τράπεζας και Κυβέρνησης, σε κάθε τόπο, σε κάθε περιοχή, σε κάθε περιφέρεια της χώρας και δεν είναι καθαρό σε καμία περίπτωση, το πού πηγαίνουν τα χρήματα με εγγύηση του Ελληνικού Δημοσίου. Δεχόμαστε ως βουλευτές, καθημερινά καταγγελίες, ότι υγιείς επιχειρήσεις, που θα μπορούσαν να μπουν σ’ αυτά τα χρηματοδοτικά εργαλεία είναι εντελώς απ’ έξω.

Το είπα και χτες και θα το επαναλάβω: Τραπεζικό στέλεχος μου είπε, ότι το Excel, δεν είναι στο Υπουργείο Οικονομικών, είναι κατευθείαν στο Μαξίμου, όπου επιλέγει το ποιοι θα χρηματοδοτηθούν.

Πότε;

Σε μια κρίσιμη φάση, την οποία περνάει αυτή τη στιγμή η πατρίδα.

Θέλω να είμαι ξεκάθαρος. Κύριε Υπουργέ αν θέλετε να κοιτάτε τους πολίτες στα μάτια, αν θέλετε να μιλάτε για ανάπτυξη και ότι συμβάλλετε στην ανάκαμψη της οικονομίας, θα πρέπει αυτά τα στοιχεία να έρθουν στη Βουλή. Να δούμε σε κάθε Περιφέρεια της χώρας, ποιες επιχειρήσεις παίρνουν αυτά τα χρήματα, γιατί θεωρώ ότι με τον τρόπο που λειτουργείτε, διαστρεβλώνετε τον ανταγωνισμό και δημιουργείτε μεγάλα προβλήματα στην αγορά.

Τελειώνω, κύριε Πρόεδρε, αλλά θα ήθελα να πω πάρα πολλά πράγματα, θεωρώ, όμως, ότι θα έχουμε το χρόνο στην Ολομέλεια, να πούμε τα υπόλοιπα.

Τέλος, κλείνω με το εξής. Ακούμε όλες αυτές τις μεγάλες κουβέντες και τις αναλύσεις, όλες αυτές τις διαρροές για την περιβόητη Έκθεση Πισσαρίδη.

Βεβαίως, η Έκθεση Πισσαρίδη, περιέλαβε στις προβλέψεις και στο τι πρέπει να γίνει στη χώρα, ακόμη και τους σκληρούς του βορρά και μιλώ, για το ότι θα πλήξουν τις εργασιακές σχέσεις και ετοιμάζεστε να πλήξετε και το Ασφαλιστικό, για άλλη μια φορά. Θεωρώ ότι το έντιμο, είναι, ότι το αποτέλεσμα αυτής της επιτροπής και οι εισηγήσεις που έχετε στα χέρια σας, θα πρέπει να έρθει στη Βουλή.

Κλείνω, κύριε Πρόεδρε, λέγοντας, ότι η ανοχή τελείωσε και από εδώ και πέρα, χρέος μας έχουμε να αποκαλύπτουμε καθημερινά όχι τις αδυναμίες σας και όχι τις στρεβλώσεις σας, αλλά όλα αυτά τα οποία πάτε να κάνετε απέναντι σε μια οικονομία, η οποία νοσεί και περνάει πάρα πολύ δύσκολα.

Σας ευχαριστώ πάρα πολύ.

**ΣΤΑΥΡΟΣ ΚΑΟΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε τον κύριο Μωραΐτη.

Το λόγο είχε ο Ειδικός αγορητής του ΚΙΝΑΛ, Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Θα προσπαθήσω κύριε Πρόεδρε, να χρησιμοποιήσω το μισό από το χρόνο που μου δίνεται.

Κύριε Υπουργέ πρέπει να ομολογήσω ότι έχετε ένα λόγο καταπραϋντικό και χθες που μιλήσατε και σήμερα, ορθογώνιος, δομημένος, επαναλάβατε τα ίδια πράγματα στην ουσία και εκτός από την παράταση στις δηλώσεις του φόρου εισοδήματος, που είναι μια λογική πράξη, που απορρέει από την ανάγκη και είναι μονόδρομος να γίνει, γιατί προφανώς έχετε διαπιστώσει ότι δεν μπορεί να καλυφθεί σε συγκεκριμένες προθεσμίες.

Εκείνο που παρατήρησα, είναι, ότι ήρθατε εδώ στη δεύτερη ανάγνωση, να μην πείτε ούτε μία αλλαγή, ούτε ένα ν, ούτε ένα σ, από το νομοσχέδιο που φέρατε τόσο σελίδων και τόσον άρθρων, μετά από τρεις συνεδριάσεις Επιτροπής. Αυτό είναι μια αλήθεια. Με την ευκαιρία αυτή, όμως, θέλω να μιλήσει για την ουσία της σημερινής διαδικασίας. Θα ακολουθήσω ανάποδο δρόμο, γιατί προσπαθώ να καταλάβω τι νόημα έχει; Γιατί, προβλέπεται η δεύτερη ανάγνωση από τον Κανονισμό της Βουλής των νομοθετημάτων;

Προβλέπεται, διότι μετά από ενδελεχή συζήτηση επί των άρθρων και επί της αρχής και με την ακρόαση των φορέων, η Κυβέρνηση παίρνει ένα πλούσιο υλικό, με το οποίο βελτιώνει το νόμο της, ούτως ώστε όταν κατέβει στην Βουλή, να έχει όλη αυτή την επεξεργασία ενσωματωμένη σε συγκεκριμένο νόμο. Γι’ αυτό προβλέπει και ο Κανονισμός της Βουλής, όπως ξέρετε και μια χρονική απόσταση ανάμεσα στη συζήτηση επί των άρθρων και στη δεύτερη ανάγνωση, που δεν υπάρχει. Δεν υπάρχει, γιατί η Κυβέρνηση δεν θέλει να σκεφτεί…

Ας έγινε με συνεννόηση η σύντμηση, δεν με νοιάζει εμένα. Εγώ, μιλάω επί της ουσίας. Ακούστε, κύριε Υπουργέ, με συγχωρείται, εγώ μιλάω

Για ένα ουσιώδες θέμα…

**ΣΤΑΥΡΟΣ ΚΑΟΛΟΓΙΑΝΝΗΣ (Πρόεδρος της Επιτροπής):** Σας παρακαλώ, κύριε Σκανδαλίδη, επιτρέψτε μου.

**ΣΤΑΥΡΟΣ ΚΑΟΛΟΓΙΑΝΝΗΣ (Πρόεδρος της Επιτροπής):** Επιτρέψτε μου, κύριε Υπουργέ και κύριε Σκανδαλίδη.

Όντως υπήρξε συνεννόηση μεταξύ των Εισηγητών όλων των Κομμάτων, για να γίνει σήμερα η συνεδρίαση.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Δεν καταλάβατε, κύριε Πρόεδρε, δεν γίνεται μέσα σε 2 ημέρες;

Τι θα γινόταν αν γινόταν την άλλη βδομάδα η δεύτερη ανάγνωση; Φέρατε και θέλετε να ψηφίσετε με το ζόρι, 26 νομοσχέδια μέσα σε 40 μέρες και γι’ αυτό έρχεται την επόμενη μέρα και να μην κοροϊδευόμαστε μεταξύ μας, κύριε Υπουργέ, τώρα;

Επί της ουσίας μιλάμε, με βλέπετε είμαι πολύ ήρεμος όταν μιλάω. Αφήστε με να ολοκληρώσω τη σκέψη μου, λοιπόν.

Ένα βελτιωμένο σχέδιο στην Ολομέλεια, δεν πρόκειται να έρθει, θα έρθει το δικό σας. Τι να πω σήμερα εγώ;

Σας λέω, λοιπόν, επαναλαμβάνω, το άρθρο 16, το άρθρο 18, το άρθρο 3, το άρθρο 90 και μερικές παρατηρήσεις επί της σειράς των άρθρων 71 έως και 83, όπως τα είπα χθες, ισχύουν ακριβώς διατυπωμένες οι απόψεις μας και από εσάς περιμέναμε να τις σεβαστείτε και αν κρίνεται κάποιες από αυτές, να τις δεχτείτε και για κάποιες που δεν εγκρίνεται χρειάζεται να μας αιτιολογήσετε, γιατί δεν τις εγκρίνεται και να μας πείτε τη γνώμη σας.

Δεν την ακούσαμε.

Είναι φανερό, λοιπόν, ότι δεν έχει σημασία η σημερινή συζήτηση. Δεν έχει σημασία η δεύτερη ανάγνωση. Έχασε οποιοδήποτε περιεχόμενο. Εγώ, δεν είμαι από αυτούς που θέλω να αξιοποιήσω το βήμα της Βουλής για να βγάλω άλλον ένα λόγο.

Εμείς έχουμε όλη την εποικοδομητική στάση και τη συγκεκριμένη θετική πρόταση που θέλουμε να βελτιώσουμε τις πολιτικές σαν κόμμα, με τις απόψεις μας και τα λοιπά. Δεν βλέπαμε την υπόθεση με το άσπρο - μαύρο, ούτε ότι όλα είναι αρνητικά, ούτε ότι όλα είναι θετικά. Διατύπωσα μια γνώμη πάνω σε μια σειρά από άρθρα θετική και λέγοντας ότι αυτά είναι αποδεκτά και έμεινα στις βασικές παρατηρήσεις που έκανα, για να κρίνω την καταρχήν, θετική μας διάθεση, αν θα είναι μια διάθεση θετικής υπερψήφισης του νομοσχεδίου. Σήμερα, μετά τη σημερινή σας τοποθέτηση, αναγκαστικά επιφυλασσόμαστε για την Ολομέλεια, μήπως εκεί φέρετε κάποιες αλλαγές. Αλλιώς, θα το καταψηφίσουμε.

Ας γίνουμε λίγο πιο ευέλικτοι, πιο προσαρμοστικοί. Δεν τα κάνουν όλα τέλεια οι κυβερνήσεις. Ούτε εμείς, τα κάναμε τέλεια, ούτε κανένας άλλος. Εσείς, φέρνετε τώρα ένα νομοσχέδιο, άνισο, με δεκάδες αναφορές, με ανομοιόμορφα πράγματα, με αποσπασματικές επιλογές και θέλετε να μη βελτιώσετε ούτε «ν», ούτε «σ» του νομοσχεδίου. Θεωρώ ότι αυτό είναι λάθος από την πλευρά της κυβέρνησης και δεν αφορά μόνο εσάς, κύριε Υπουργέ, αφορά το Υπουργείο Οικονομικών.

Θα κλείσω με ένα σχόλιο πάνω στα θέματα τα γενικότερα. Καταρχήν, θα ήθελα να παρακαλέσω να αφήσουμε να εξελιχθεί η σημερινή μέρα, σε ότι αφορά τα εθνικά θέματα. Υπάρχει μια ενημέρωση του Πρωθυπουργού στους Αρχηγούς και κάθε κόμμα θα κάνει τις εκτιμήσεις του και θα πάρει θέση μετά από αυτές τις συναντήσεις. Θέλω να σας πω για το ολοκληρωμένο αναπτυξιακό σχέδιο που αναφέρεστε, συνεχώς. Το λέτε με όλους τους τόνους και πρέπει να σας πω ότι πάρα πολλά νομοσχέδια της κυβέρνησης έχουν το χαρακτήρα του ολοκληρωμένου αναπτυξιακού σχεδίου. Δηλαδή, έρχεται ένα θέμα του Υπουργείου Παιδείας και λέει «ολοκληρωμένη μεταρρύθμιση στο Υπουργείο Παιδείας» που φέρνει ξανά την κοσμιοτάτη διαγωγή στο απολυτήριο. Έχετε παραφράσει και έχετε υπερβάλει με τα περιβόητα ολοκληρωμένα σχέδια. Ειδικά για τα θέματα φορολογικής πολιτικής δεν υπήρξε ποτέ από την κυβέρνηση σας μέχρι τώρα και έχει ψηφίσει τρία νομοσχέδια - είναι το τρίτο - δεν υπάρχει καμιά ολοκληρωμένη άποψη.

Ο κύριος Μητσοτάκης πριν από τις εκλογές μιλούσε για μια επαναστατική μεταρρύθμιση στη φορολογία και όταν ήρθε – θυμάμαι - τον κύριο Υπουργό Οικονομικών, το πρώτο φορολογικό νομοσχέδιο, η πρώτη κουβέντα που μας είπε ήταν ότι αυτό είναι ένα βήμα και ότι στους επόμενους μήνες θα φέρει ένα ολοκληρωμένο σχέδιο για τη μεταρρύθμιση. Τώρα, έρχεται πάλι το ολοκληρωμένο σχέδιο για τη φορολογική μεταρρύθμιση και δεν είναι φορολογική μεταρρύθμιση αυτό. Είναι μέτρα. Ορισμένα μέτρα που αντιμετωπίζουν επείγοντα προβλήματα, όπως τα κρίνετε εσείς και όπως τα κρίνουμε εμείς. Δεν είναι ολοκληρωμένο σχέδιο αυτό. Όπως δεν μπορεί να είναι ολοκληρωμένο σχέδιο και με την ευκαιρία, θα ήθελα να σας πω ότι αιτούμαστε να μας δώσετε το κείμενο της επιτροπής Πισσαρίδη το αναλυτικό. Είναι ένα κείμενο δημόσιο, σας το έχει παραδώσει, έχετε δημοσιεύσει τα βασικά του στοιχεία και θα έπρεπε να το δώσετε σε όλα τα κόμματα, προκειμένου να προετοιμαστούμε, να κάνουμε ουσιώδη συζήτηση τουλάχιστον, στην Επιτροπή, που είπε ότι θα φέρει ο Υπουργός το θέμα της ολοκληρωμένης πολιτικής.

Θέλω να πω, λοιπόν, ότι από αυτά που διαβάζουμε μέχρι τώρα και αυτά που βλέπω από τα νομοσχέδια σας, δεν ξέρετε ακόμα πού πάτε. Με τι όρους, με τι προϋποθέσεις και το κυριότερο, περιγράφετε ξανά αυτά που όλα τα Κόμματα περιγράφουν, όταν μιλούν για την ανάπτυξη. Όλοι λέμε τα ίδια πράγματα. Όλοι τα ίδια. Όλοι ξέρουμε ποιοι είναι οι συγκριτικοί, τα συγκριτικά πλεονεκτήματα. Όλοι ξέρουμε πως πρέπει να αλλάξει, που πρέπει να αλλάξει το παραγωγικό σχέδιο, όλοι ξέρουμε ότι ο τουρισμός δεν μπορεί να είναι μονοκαλλιέργεια. Όλοι τα λέμε αυτά τα ίδια, προοδευτικοί και συντηρητικοί. Που είναι οι διαφορές; Στον τρόπο υλοποίησης; Παρεμβαίνετε στις τράπεζες για να αλλάξει ο τρόπος χρηματοδότησης και η ρευστότητα; Παρεμβαίνετε στα θέματα που έχουν σχέση με το κράτος και την αλλαγή του ή το συγκεντρώνετε ακόμα πιο πολύ και κάνετε μέσα από αδιαφανείς διαδικασίες να λειτουργεί μια κυβέρνηση με τη μορφή μιας ανώνυμης εταιρείας;

Έχετε τη δυνατότητα να αποκεντρώσετε του πόρους; Έχετε τη δυνατότητα να ξανά στήσετε μία πυραμίδα δημοκρατικού προγραμματισμού; Που θα βάλετε τα περιβόητα περιφερειακά συμβούλια και τους δήμους να μπούνε σε μια λογική αναπτυξιακή και να αποφασίσουν αυτοί για τα περιφερειακά σχέδια; Έχετε αποφασίσει για κάθε περιφέρεια μια ταυτότητα; Ποια είναι η ταυτότητά της και τι θέλει; Γιατί τα λέω όλα αυτά. Γιατί, ένα αναπτυξιακό ολοκληρωμένο σχέδιο που δεν αλλάζει τις προϋποθέσεις και τους όρους, δεν μπορεί να απορροφήσει αυτή η χώρα ούτε το ¼ των χρημάτων που πήρε χθες, παρά τις θριαμβολογίες. Δεν μπορεί να τα απορροφήσει. Σας το λέω και σας το υπογράφω. Εδώ είμαστε να το δούμε τους επόμενους μήνες, τα επόμενα χρόνια.

Άρα, λοιπόν, αγαπητοί συνάδελφοι, αν δεν αλλάξουμε το πεδίο της συζήτησης εδώ μέσα, θα είμαστε εμείς αντιπολίτευση και εσείς κυβέρνηση και θα λέτε εσείς τα δικά σας, εμείς τα δικά μας, θα φέρνετε τους νόμους, έχετε 158 βουλευτές και θα τους περνάτε με το «Νι» και με το «Σίγμα». Αν σας ενδιαφέρει κάτι άλλο, πραγματικά προοδευτικό και δημιουργικό, εδώ είμαστε για να το κουβεντιάσουμε. Αυτό σας καλούμε να κάνετε και με πρώτη ευκαιρία, φέρτε μερικές αλλαγές στο νομοσχέδιο σας. Δεν είναι όλα τέλεια στα 300 άρθρα που έχει.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Σκανδαλίδη. Το λόγο έχει η Ειδική Αγορήτρια του Κ.Κ.Ε., κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ κύριε Πρόεδρε. Δεν θα χρησιμοποιήσω το βήμα αυτής της επιτροπής για να τοποθετηθώ για άλλα ζητήματα όπως τα εθνικά. Νομίζω, ότι το κάθε κόμμα έχει πάρει θέση στα συγκεκριμένα ζητήματα, είχαμε και την ολομέλεια χτες. Δεν υπάρχει λόγος να επαναλάβουμε τις γνωστές μας θέσεις.

Πραγματικά, είναι εύλογη η απορία που μου γεννήθηκε, ποια η χρησιμότητα της σημερινής συνεδρίασης; Με την έννοια, ότι πραγματικά ήταν σαν από τη μεριά της κυβέρνησης να μην έλαβε υπόψιν της τίποτα από αυτά που προηγήθηκαν στις προηγούμενες επιτροπές. Βέβαια, δεν είχαμε καμία αυταπάτη, ότι θα είχε αλλαγή το νομοσχέδιο σε ζητήματα, στα οποία τοποθετηθήκαμε και που έχουν να κάνουν με στρατηγικές επιλογές της κυβέρνησης. Για το ποιον θέλουν να στηρίξουν με αυτό το νομοσχέδιο, για τα ζητήματα συνολικά που αφορούν το σχέδιο «Γέφυρα». Θεωρούμε, ότι όχι μόνο δεν απαντάει στις ανάγκες της κοινωνίας, αλλά αφήνει εκτεθειμένους χιλιάδες οφειλέτες.

Πραγματικά, κύριε Υπουργέ, θα θέλαμε να ξέρουμε, επειδή αναφερθήκατε τώρα στην τροπολογία για την παράταση των φορολογικών δηλώσεων, πραγματικά θεωρούμε, ότι ήταν μια εύλογη και αυτονόητη απόφαση, τη στιγμή που γνωρίζετε ότι ήδη η ενσωμάτωση ολοκλήρωση φορολογικών δηλώσεων είναι πολύ χαμηλά και ήταν αδύνατο να ολοκληρωθούν μέχρι τέλος του μήνα. Είναι απόλυτα λογική αυτή η απόφαση. Ωστόσο, θα θέλαμε να ξέρουμε τουλάχιστον σε αυτό το στάδιο, αν έχετε σκοπό να καταθέσετε κι άλλες τροπολογίες. Γιατί τουλάχιστον σε αυτό το στάδιο της συζήτησης, θα έπρεπε να έχουμε μια εικόνα και όχι να φτάσουμε στην Ολομέλεια. Αν εκτός από αυτό που δεν έχουμε αντίρρηση, αν σκοπεύετε να φέρετε κάτι επιπλέον στο νομοσχέδιο, που εδώ θα ήταν χώρος για να συζητηθούν αυτά τα ζητήματα.

Μας κάνει εντύπωση, ότι αποφεύγετε από χτες να απαντήσετε, στα διάφορα ζητήματα που βάζουν κατ’ επανάληψη οι επιτυχόντες του διαγωνισμού του Νομικού Συμβουλίου του Κράτους. Τα επαναφέρω, γιατί πραγματικά απ’ τη μεριά της κυβέρνησης είναι σαν να μην ακούστηκαν ούτε οι τοποθετήσεις των εκπροσώπων τους, ούτε αυτά που επισήμαναν λίγο πολύ όλοι οι ομιλητές στις προηγούμενες συνεδριάσεις. Επειδή σήμερα στέλνουν προς όλους τους συμμετέχοντες στην επιτροπή μια απαντητική επιστολή για τα επιχειρήματα που έθεσε η κυβέρνηση, θεωρώ χρέος μου να επαναφέρω αυτά τα ζητήματα και να ζητήσω τουλάχιστον σε αυτά να μας απαντήσετε. Τη στιγμή που για παράδειγμα, το μόνο έγγραφο που χρησιμοποίησε ως απάντηση ο Υπουργός για την απόρριψη ενός δίκαιου και εύλογου αιτήματος των επιτυχόντων, ήταν η από 01/06 επιστολή του Προέδρου του Νομικού Συμβουλίου του Κράτους, με την οποία υποτίθεται συνομολογούσε, ότι καλύπτονται οι κενές οργανικές θέσεις με τον διορισμό των 10 επιπλέον επιτυχόντων. Οι ίδιοι οι εκπρόσωποί τους, απαντάνε τεκμηριωμένα, ότι η επιστολή αυτή είναι πλέον ανεπίκαιρη, αφού μετά τον από 17/07 διορισμό, έχουν ήδη δημιουργηθεί επιπλέον κενές θέσεις που δεν καλύπτονται. Και με νέες συνταξιοδοτήσεις που έγιναν στο τέλος του προηγούμενου μήνα και με τις νέες οργανικές θέσεις που δημιουργούνται με το παρόν νομοσχέδιο.

Θέσεις σε καίριες Επιτροπές στην Επιτροπή Ανταγωνισμού, στην Αρχή Διαφάνειας και στην Προεδρία της Δημοκρατίας. Εμείς δεν αντιλαμβανόμαστε για ποιο λόγο δεν δέχεστε να καλυφθούν από τον πίνακα των ήδη επιτυχόντων, που επαναλαμβάνουμε είναι άνθρωποι που έχουν επιτύχει σε έναν απαιτητικό επιστημονικό διαγωνισμό, που με βάση τη μέχρι τώρα ακολουθούμενη πρακτική για εκείνους ήταν απόλυτα βέβαιο, ότι θα προσληφθούν στις επόμενες οργανικές θέσεις - τα επόμενα κενά - που θα δημιουργούνται.

Κατά κάποιο τρόπο η αιφνίδια αυτή απόφαση της Κυβέρνησης που αναιρεί και την ίδια την απόφασή της λίγους μήνες πριν με υπουργική απόφαση παρατείνει τον πίνακα μέχρι τον Απρίλιο του 2021. Η αιφνίδια σήμερα αλλαγή ουσιαστικά ισοδυναμεί –θα λέγαμε- με απόλυση αυτών των ανθρώπων, οι οποίοι έχουν κάνει τον επαγγελματικό και προσωπικό τους προγραμματισμό με βάση αυτό και βρίσκονται πραγματικά «ξεκρέμαστοι».

Θεωρούμε, ότι είναι απόλυτα άδικη η επιμονή σας σε αυτή την απόφαση, όταν μάλιστα πολλοί από αυτούς τους επιτυχόντες είχαν ήδη συμμετάσχει και στον προηγούμενο διαγωνισμό του 2013, έχουν αναμείνει πολλά χρόνια για τον διορισμό τους και είναι πολύ κοντά -κάποιοι από αυτούς- στο να συμπληρώσουν το ηλικιακό όριο των 40 ετών, για να μπορέσουν, να συμμετάσχουν σε επόμενο διαγωνισμό.

Δεν κατανοούμε την απόφαση της Κυβέρνησης και μάλιστα όταν προεξοφλείτε ουσιαστικά δεν έχει προκύψει δεν είναι ένας διαγωνισμός που γίνεται περιοδικά, ότι σκοπεύετε να κάνετε καινούργιο διαγωνισμό για άλλους που περιμένουν. Αυτή η απάντηση αλήθεια, μας γεννά ακόμα μεγαλύτερα ερωτηματικά, για το αν τελικά η απόφασή σας έχει να κάνει με προσωπικά κριτήρια, για το ποιοι είναι οι επιτυχόντες στο διαγωνισμό και ποιους, ενδεχομένως, θα θέλατε, να βάλετε σε αυτή τη θέση.

Επειδή έχω τοποθετηθεί συνολικά για το νομοσχέδιο, θα κάνω ένα σχόλιο πάνω στη σημερινή ομιλία του Υπουργού, ότι το νομοσχέδιο αυτό πατάει στις αληθινές ανάγκες της κοινωνίας. Πραγματικά δεν ξέρουμε -αν εννοείτε- ως αληθινή ανάγκη της κοινωνίας ή ότι καλύπτονται αυτές με τα ημίμετρα που νομοθετείτε, ιδιαίτερα για τα κομμάτια της κοινωνίας που έχουν δεινοπαθήσει από την πολιτική που εφαρμόζετε εσείς και οι προηγούμενες Κυβερνήσεις όλα αυτά τα χρόνια και ιδιαίτερα αυτή την περίοδο βρίσκονται πραγματικά στα όρια της επιβίωσης.

Δηλαδή, αν θεωρείτε ως αντιμετώπιση της έλλειψης της ρευστότητας στον αγροτικό κόσμο το απλά αναστείλετε ένα μέτρο που τέλος πάντων δεν έχει εφαρμοστεί και μέχρι σήμερα, την απόφαση αναστολής του τέλους επιτηδεύματος για τους αγρότες -κάτι που εμείς θεωρούμε- ότι θα πρέπει να καταργηθεί και όχι απλά να ανασταλεί. Επίσης, να καταργηθεί και για τους αυτοαπασχολούμενους που τόσα χρόνια μαζί με μια σειρά άλλα χαράτσια πληρώνουν ένα τέτοιο άδικο μέτρο.

Θεωρούμε, ότι αυτό το μέτρο δεν αντιμετωπίζει την έλλειψη ρευστότητας, γιατί αν θέλετε να μιλάμε ειλικρινά και με την κατάσταση που υπάρχει σήμερα στην οικονομία, μάλλον απλά αποφεύγετε μια νέα υπερχρέωση αυτών των ανθρώπων, γιατί ισχύει το «ουκ αν λάβεις παρά του μη έχοντος» δεν τους βοηθάτε, απλά αποφεύγουν για ένα διάστημα ένα νέο χαράτσι.

Και βέβαια θεωρούμε επίσης ανεπαρκές το μέτρο της μείωσης και όχι της επιβεβλημένης κατάργησης του άδικου μέτρου της προκαταβολής φόρου. Σε κάθε περίπτωση το να μειώνεται σήμερα η προκαταβολή φόρου για το έτος 2020, είναι σχεδόν ένα αυτονόητο μέτρο τη στιγμή που είναι δεδομένο για όλους –ολοκληρώνω- κύριε Πρόεδρε, ότι είναι δεδομένο για όλους, ότι το εισόδημα του 2020 θα είναι σίγουρα πολύ χαμηλότερο από το περσινό, ήταν μια αυτονόητη απόφαση.

Εμείς θεωρούμε, ότι αυτό που πραγματικά θα πρέπει να νομοθετήσετε με την κατάργηση αυτού του φόρου.

Επειδή, δημιουργήσατε μια εικόνα, ότι η τοποθέτηση των φορέων χθες ήταν θετική, για το σύνολο του νομοσχεδίου, μάλλον αγνοήσατε την κριτική που έγινε για το κύριο μέρος του νομοσχεδίου, που είναι το πρόγραμμα. Δεν ξέρω αν για το λαό είναι θετικό το να τοποθετείται θετικά ο ΣΕΒ για το πρόγραμμα «Γέφυρα», αν θέλετε είναι και αυτονόητο. Το ότι όμως, ο εκπρόσωπος των καταναλωτών σας επεσήμανε και είναι η τοποθέτηση της μεγάλης μερίδας του κόσμου, ότι ένα τέτοιο μέτρο δεν καλύπτει τις ανάγκες, αυτών που ήδη αντιμετώπιζαν δυσκολίες να ανταποκριθούν στις οφειλές τους και πριν από το νέο γύρο της κρίσης και πριν από την πανδημία. Και σήμερα, βρίσκονται πράγματι ξεκρέμαστοι με τη συνεισφορά και της προηγούμενης κυβέρνησης, που ουσιαστικά κατήργησε την οποιαδήποτε προστασία της πρώτης κατοικίας. Περιγράφηκε μια πολύ ζοφερή κατάσταση που είχε ήδη δημιουργηθεί, με την επιθετική στάση των τραπεζών και των funds, απέναντι στους οφειλέτες. Είναι δεδομένο, ότι αυτό θα συνεχιστεί και είναι υποκριτικό, να λέει η κυβέρνηση ότι είναι σε θέση, με βάση αυτά τα μέτρα που κάνετε, να βρεθεί μια χρυσή τομή μεταξύ των οφειλετών και των τραπεζών. Γνωρίζετε, ότι κάτι τέτοιο, δεν πρόκειται να γίνει.

Αντίθετα, αφήνετε όλο αυτόν τον κόσμο ξεκρέμαστο, όχι μόνο μετά τους 9 μήνες που θα ισχύσει η σχετική επιδότηση, από τη μεριά του κράτους, αλλά με δεδομένο, ότι ακόμα και αυτή η εισφορά του κράτους είναι υπό αίρεση, όταν μετά τους εννιά μήνες όλοι αυτοί οι άνθρωποι μπορεί να βρεθούν και με την πορεία που έχει η οικονομία είναι σχεδόν βέβαιο ότι θα βρεθούν στην ίδια αδυναμία, όχι απλά δεν θα έχουν καμία προστασία, αλλά θα τους ζητήσετε και με τόκο να επιστρέψουν όλα αυτά τα χρήματα που υποτίθεται θα καταβάλει σε αυτό το διάστημα το κράτος. Θεωρούμε ότι είναι, όχι μόνο ανεπαρκές το μέτρο αυτό, για την προστασία αυτών των ανθρώπων, αλλά αυτή τη στιγμή έχετε τεράστιες ευθύνες για μια κατάσταση που είναι με μαθηματική ακρίβεια βέβαιο, ότι θα δημιουργηθεί το επόμενο διάστημα για τους όλους εργαζόμενους και τα λαϊκά στρώματα.

Ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε την κυρία Κομνηνάκα. Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ κύριε Πρόεδρε.

Θα ξεκινήσω με τη δεύτερη ανάγνωση, με το ότι πρόκειται για ένα άχρωμο λογιστικό νομοσχέδιο, από τα πολλά που κατατίθεται εκ μέρους ενός Υπουργείου, που δεν ασχολείται σχεδόν καθόλου με τα μακροοικονομικά προβλήματα της χώρας μας, τα οποία είναι φυσικά σημαντικότερα. Η παραπλάνηση δε των Ελλήνων, με τη δήθεν επιτυχία της κυβέρνησης, των 72 δισεκατομμυρίων ευρώ, είναι απαράδεκτη, αφού στην ουσία, πρόκειται για λιγότερο από 20 δισεκατομμύρια ευρώ επιδοτήσεις, λιγότερες από ότι περιμέναμε, χωρίς να αφαιρεθούν αυτά που θα πληρώσουμε με το αυξημένο ποσοστό συμμετοχής μας στον ευρωπαϊκό προϋπολογισμό. Θυμίζω, ότι ήταν 500 δισεκατομμύρια οι επιδοτήσεις και μειώθηκαν στα 390.

Δεύτερον, για τη δυνατότητα δανεισμού 12,5 δισεκατομμυρίων ευρώ για τα κανονικά 20 δισεκατομμύρια ευρώ της ΚΑΠ, που είναι στην ουσία μειωμένη κατά 0,67% και για τα επίσης κανονικά 20 δισεκατομμύρια του ΕΣΠΑ. Λέμε κανονικά, για τα δύο τελευταία, αφού αποφασίζονται ανά 7 έτη που συνέπεσαν μαζί με τα χρήματα του Ταμείου Ανασυγκρότησης, ενώ δεν θα επεκταθούμε σε άλλες λεπτομέρειες, όπως είναι η μείωση του Πράσινου Ταμείου της Ευρωπαϊκής Ένωσης κ.λπ., επειδή δεν είναι θέματα του νομοσχεδίου.

Στο άρθρο 1 του νομοσχεδίου, θα θέλαμε να προσθέσουμε πως γίνεται προσπάθεια μετατροπής της Ελλάδας σε γηροκομείο της Ευρώπης, αφού αποσκοπεί στην προσέλκυση ξένων συνταξιούχων με ευνοϊκές φορολογικές ρυθμίσεις, κατά την πρόταση βέβαια της διανέωσης, που θεωρεί, πως μπορούν να δημιουργηθούν 400.000 κατοικίες για τον τουρισμό της τρίτης ηλικίας, κατά το παράδειγμα της Ισπανίας και άλλων χωρών. Αλήθεια έχει γίνει μελέτη, εάν, αυτό το 7% της φορολογίας, καλύπτει το αυξημένο κόστος που θα είχε η χώρα μας; Υποθέτω όχι.

Θα εφαρμόζεται μόνο στις συντάξεις ή σε όλα τα εισοδήματα του εξωτερικού όπως ενοίκια, μερίσματα και λοιπά, που θα έπρεπε για να έχει αποτέλεσμα;

Θα συμφωνήσουν τα άλλα κράτη με τη μεταφορά της φορολογικής έδρας των συγκεκριμένων πολιτών τους; Εξ όσων γνωρίζουμε, οι Ηνωμένες Πολιτείες γενικότερα δεν συμφωνούν.

Στο άρθρο 3, θεωρητικά είναι μία θετική πρακτική η δυνατότητα παροχής μετοχών έναντι αμοιβής, καθώς επίσης η ευνοϊκή φορολόγηση τους. Η πραγματικότητα όμως είναι εντελώς διαφορετική. Μεταξύ άλλων, με ένα απαξιωμένο χρηματιστήριο, αναξιόπιστο και χωρίς εμπειρία που θα καθιστά δύσκολα διαπραγματεύσιμες αυτές τις μετοχές. Εάν δεν συμπεριλαμβάνει η ρύθμιση και τις μη εισηγμένες εταιρείες, η αποτίμηση των οποίων βασίζεται σε εκτιμήσεις μη εύκολα επαληθεύσιμες, θα προκληθούν πολλά προβλήματα, όπως έχει τεκμηριωθεί ακόμη και στις Ηνωμένες Πολιτείες ενώ η ανάλογη πρακτική θεωρείται πως απέτυχε εντελώς στην Ινδία που την υιοθέτησε τελευταία.

Μεταξύ άλλων, λόγω του ότι οι εργαζόμενοι λαμβάνουν χαμηλότερο μισθό ενώ για τρία χρόνια δεν μπορούν να πουλήσουν τις μετοχές που τους δίνονται, ελπίζοντας να πλουτίσουν αργότερα με την άνοδο των τιμών τους, κάτι που συμβαίνει σε πολύ λίγες σχετικά περιπτώσεις.

Δεν υπάρχει δυστυχώς χρόνος εδώ για μεγαλύτερη ανάλυση αν και χρειαζόταν, σημειώνοντας μόνο πως μέσω αυτών των δικαιωμάτων αγοράς μετοχών εργαζόμενοι και επιχειρήσεις μπορούν επιπλέον να φοροδιαφεύγουν νόμιμα, αφού η φορολόγηση της υπεραξίας γίνεται με συντελεστή 5% στην Ελλάδα, σύμφωνα με τον πιο πρόσφατο φορολογικό νόμο της Κυβέρνησης, ενώ τα εισοδήματα και οι μισθοί με πολύ υψηλότερο.

Στο άρθρο 4, πρόκειται αλήθεια για δώρο στις ομάδες και στους ιδιοκτήτες τους; Οι μισθοί άνω των 40 χιλιάδων ευρώ θα φορολογούνται με συντελεστή 22%, αντί για 44% που ισχύει για όλους τους άλλους, σύμφωνα με τον νόμο 4646/2019. Ποιος είναι αλήθεια ο λόγος;

Στο άρθρο 7, γιατί μόνο για την Α΄ κατοικία και όχι για το ξεκίνημα μιας επιχειρηματικής δραστηριότητας; Γιατί συνεχίζει η Κυβέρνηση να στηρίζει τη χρηματαγορά και όχι την επιχειρηματικότητα; Αυτό το μοντέλο δεν μας κατέστρεψε;

Συνεχίζοντας, χωρίς να αναφερθούμε στη μη κοστολόγηση πολλών μέτρων από το Γενικό Λογιστήριο του Κράτους, όπως δυστυχώς το συνηθίζει, στο άρθρο 17 είναι απαράδεκτη η παροχή απεριόριστων εξουσιών στον Διοικητή της Ανεξάρτητης Αρχής. Για παράδειγμα, όσον αφορά την μεθοδολογία της ενδοομιλικής τιμολόγησης. Το θέμα σε επίπεδο ποσών που διακινούνται είναι πολύ μεγάλο και επικίνδυνο, ενώ στη χώρα μας εκτός από τις πολυεθνικές υπάρχουν και μεγάλες ελληνικές που έχουν μεταφέρει την έδρα τους στο εξωτερικό.

Δεν πιστεύουμε, λοιπόν, πως η εφαρμογή του προγράμματος του BEPS του ΟΟΣΑ και της ομάδας των G20 μπορεί να λύσει το πρόβλημα που έχει σχέση με τους φορολογικούς παραδείσους και με τα ειδικά καθεστώτα που υπάρχουν στην Ευρωπαϊκή Ένωση, όπως της Ολλανδίας που είναι γνωστό πως απομυζεί τους πάντες.

Εκτός αυτού, ακόμη και όταν διαβιβάζονται υποθέσεις στην Ελλάδα, όπως για παράδειγμα της λίστας Μπόγιανς, δεν συμβαίνει απολύτως τίποτα.

Στο δεύτερο μέρος, με την ενσωμάτωση των οδηγιών της Ευρωπαϊκής Ένωσης, εισάγεται ένας μηχανισμός επίλυσης διασυνοριακών φορολογικών διαφορών εντός της Ένωσης. Το θέμα όμως είναι προς όφελος ποιου κράτους θα επιλύονται; Τι θα συμβαίνει δηλαδή, στην περίπτωση μιας γερμανικής εταιρείας που φοροδιαφεύγει στην Ελλάδα μέσω ενδοομιλικών τιμολογήσεων;

Για παράδειγμα, η Fraport λειτουργεί μέσω τριών εταιρειών A.Ε., με την Fraport Greece (Α) που διαχειρίζεται την ομάδα Α΄ των 14 κερδοφόρων, θυμίζω, αεροδρομίων, τα ζημιογόνα τα κρατήσαμε εμείς οι Έλληνες, το Άκτιο δηλαδή τα Χανιά, την Καβάλα, την Κέρκυρα, την Κεφαλονιά, την Θεσσαλονίκη και τη Ζάκυνθο. Με τη Fraport Greece (Β), για την ομάδα Β΄, Κως, Μυτιλήνη, Μύκονος, Ρόδος, Σαντορίνη και Σκιάθος, καθώς επίσης με τη Fraport Greece Management, με αντικείμενο την διαχείριση κεντρικών λειτουργιών των άλλων δύο Fraport της Greece Α΄ και της Greece Β΄. Στους ισολογισμούς, λοιπόν, των τριών εταιρειών της στην Ελλάδα του 2017 εμφανίζονται 396 υπάλληλοι στο αεροδρόμιο, αθροιστικά για την Fraport Α΄ και Β΄ και 168 στα γραφεία για την Fraport Management. Δηλαδή, 564 συνολικά, όπως θα καταθέσω στα πρακτικά.

Με βάση, τώρα, τους ισολογισμούς τους οι μέσες αμοιβές, στις εταιρείες Fraport Α και Β σε 12μηνη βάση, για λόγους σύγκρισης ήταν 2.290 ευρώ το 2017 χωρίς τις εισφορές του εργοδότη, ενώ στη Fraport Management 4.800 ευρώ από 1.900 ευρώ πριν. Εδώ, προκύπτουν τα εξής ερωτήματα.

Πρώτον, ποιος ο λόγος ύπαρξης της Fraport Management; Γιατί έχει μισθούς 4.800 ευρώ; Δεύτερον, πόση ήταν η κερδοφορία των δεκατεσσάρων αεροδρομίων, πριν, όταν τα συνολικά κέρδη προ φόρων των τριών εταιρειών της Fraport το 2017 ήταν μόλις 13,3 εκατομμύρια ευρώ. Πώς ελέγχεται από το κράτος η εταιρεία στην οποία οι επενδύσεις-αναβαθμίσεις γίνονται με χρήματα του πακέτου Γιούνκερ, όχι με δικά της, ενώ ζητά αποζημίωση 175 εκατομμυρίων για το lockdown; Για την τεκμηρίωση αυτών που αναφέραμε θα καταθέσουμε τα οικονομικά στοιχεία της εταιρείας στα πρακτικά.

Ο χρόνος τώρα για την επίλυση φορολογικών διαφορών στα άρθρα 21 έως 48, εντός της Ευρωπαϊκής Ένωσης, δεν είναι καθόλου μικρός, οπότε δεν είναι προς το συμφέρον της Ελλάδας που δεν διαθέτει δικές της εταιρείες στο εξωτερικό, αλλά συμβαίνει ακριβώς το αντίθετο, δηλαδή από το εξωτερικό διάφορες χώρες διαθέτουν εταιρείες στην Ελλάδα. Σε πολλά άρθρα, πάντως, της οδηγίας έχουν αναρτηθεί πολύ σημαντικά σχόλια στη διαβούλευση που δεν υπάρχει λόγος να μεταφέρουμε, αλλά όμως, πρέπει να απαντηθούν με τις αντίστοιχες προσθήκες ή και αλλαγές του σχεδίου νόμου.

Στο άρθρο 58, τώρα, δυστυχώς στη χώρα μας έχουμε βιώσει μια μεγάλη αποχώρηση ανθρώπινων κεφαλαιουχικών πόρων, όπως είναι οι καταθέσεις κατά την κρίση, οι επιχειρήσεις που άλλαξαν έδρα, καθώς επίσης το χειρότερο πολλοί αξιόλογοι Έλληνες που έφυγαν, ενώ σχεδιάζεται η αντικατάστασή τους με τους συνταξιούχους Ευρωπαίους και με τους παράνομους μετανάστες. Τα πάγια και η φορολόγηση κατά τη μετανάστευση είναι σημαντικά, ενώ πρέπει να τα αντιμετωπίσουμε με πολύ μεγάλη προσοχή και όχι έτσι. Προβλέπεται, λοιπόν, στον νόμο ότι, μπορεί να καταβληθεί ο φόρος που καταλογίζεται στην έξοδο σε δόσεις μέσα σε μία πενταετία. Στην παράγραφο 4, υπάρχουν περιπτώσεις που θα πρέπει να διακοπεί αυτή η αλληλουχία και να καταβληθεί εφάπαξ, εάν για παράδειγμα, κάποιος πτωχεύσει ή μεταφερθεί σε τρίτη χώρα εκτός της Ευρωπαϊκής Ένωσης. Πώς σχεδιάζεται όμως να εξασφαλιστεί αυτή η εφάπαξ καταβολή; Ποιος θα έχει την προτεραιότητα σε περίπτωση πτώχευσης; Η χώρα που τον φιλοξενεί ή η Ελλάδα; Στην ουσία κάποιος στρατηγικός κακοπληρωτής, όπως τους αποκαλεί βέβαια η Κυβέρνηση, θα μπορούσε αν ήθελε να φύγει πληρώνοντας μόνο την πρώτη δόση. Μετά, βέβαια, να μείνει για πολλά χρόνια στο εξωτερικό ή για πάντα, όπως τόσοι πολλοί συμπατριώτες μας στο παρελθόν. Ως εκ τούτου, θα προτείναμε στη διαδικασία αυτή να παρεμβάλλονταν και το κράτος υποδοχέας. Να αναλάμβανε, δηλαδή, την καταβολή των δόσεων σε περίπτωση που δεν θα ήταν δυνατή η καταβολή από τον ιδιώτη ή να συμψηφίζεται με άλλες πληρωμές που κάνει η χώρα μας όπως τον Ευρωπαϊκό Προϋπολογισμό ή έστω να δημιουργηθεί ένας λογαριασμός σε Πανευρωπαϊκό επίπεδο που να γίνονται τέτοιου είδους συμψηφισμοί.

Το άρθρο 59 αναφέρεται στην περίπτωση περιουσιακών στοιχείων που χαρακτηρίζονται και χειρίζονται διαφορετικά από το φορολογικό πλαίσιο στις διάφορες χώρες της Ευρωπαϊκής Ένωσης, ενώ εξαιρούνται από τους υπολογισμούς του φόρου. Ο τρόπος διεκπεραίωσης αυτών των διαφορών είναι πολύπλοκος και το γνωρίζουν πολύ καλά οι μεγάλοι φορολογούμενοι, καθώς επίσης και οι ονομαζόμενοι στρατηγικοί κακοπληρωτές. Αφού πρόκειται για το γνωστό «tax anti press» ή για τη νόμιμη φορoαποφυγή αυτών που έχουν γνώση των γκρίζων περιοχών και τις χρησιμοποιούν για να αποφύγουν ή για να καθυστερήσουν την πληρωμή. Αυτοί, λοιπόν, που θα επιβαρυνθούν και στις δύο χώρες θα είναι οι αδαείς. Ουσιαστικά, δηλαδή, δεν μπορεί να υπάρχει ελεύθερο εμπόριο, μεταφορά κεφαλαίων και ανθρώπων χωρίς τη φορολογική ενοποίηση της Ευρωπαϊκής Ένωσης.

Τέλος, στο άρθρο 62, η ρύθμιση αφορά τη χώρα τιμολόγησης ΦΠΑ σύμφωνα με κάποιους κανόνες που σίγουρα οι ενδιαφερόμενες πολυεθνικές μπορούν να προσαρμοστούν κατάλληλα, έτσι ώστε να καταβάλουν ΦΠΑ στη χώρα με τον χαμηλότερο συντελεστή.

Για παράδειγμα, εάν εισέρχονται προϊόντα στην Ελλάδα που έχει έναν από τους υψηλότερους ΦΠΑ στην Ε.Ε., δεν θα παραληφθούν στην Ελλάδα, αλλά θα μεταφερθούν ενδοκοινοτικά στη χώρα που έχει το χαμηλότερο ΦΠΑ. Εάν όμως η Ελλάδα, βέβαια, μειώσει το ΦΠΑ, τότε μπορούν τα προϊόντα αυτά να τιμολογούνται εδώ, κάτι που θα σήμαινε πολλά φορολογικά έσοδα για την Ελλάδα και όχι μόνο αποθήκες logistics-transit.

Το πρόβλημα όμως είναι τα μνημόνια, το χρέος, τα πρωτογενή πλεονάσματα και λοιπά, τα οποία την καθιστούν αυτόματα μη ανταγωνίσιμη. Είναι ανόητο, λοιπόν, να θεωρείται βιώσιμη η κατάσταση της Ελλάδος για πάρα πολλούς λόγους επιπλέον.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Σπίρτζης Χρήστος, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χαρίτσης Αλέξανδρος (Αλέξης), Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Παπαναστάσης Νικόλαος, Μανωλάκου Διαμάντω, Κομνηνάκα Μαρία, Βιλιάρδος Βασίλειος, Χήτας Κωνσταντίνος και Αρσένης Ηλίας - Κρίτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Βιλιάρδο.

Το λόγο έχε ο Ειδικός Αγορητής του ΜέΡΑ25, κ. Κρίτων Αρσένης.

**ΚΡΗΤΩΝ ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Σας ευχαριστώ πολύ, κ. Πρόεδρε.

Βουλεύτριες και βουλευτές, νομίζω ότι τα μάτια της κοινής γνώμης είναι στραμμένα στην ένταση που υπάρχει αυτή την περίοδο με την Τουρκία. Όπως φαντάζεστε, είμαι ένας πολύ μη βίαιος άνθρωπος. Πιστεύω στη μη βία, στην πολιτική και σε όλα τα επίπεδα των σχέσεων, όμως όπως έλεγε και ο Γκάντι, μη βία δεν σημαίνει να αποδέχεσαι τη βία του άλλου. Αυτό είναι βία. Οπότε, αυτό που θα ήθελα να θυμίσω σε οποιονδήποτε βλέπει τους πολίτες αυτής της χώρας, αλλά και ελπίζω ολόκληρη τη χώρα, ως ειρηνικούς, φιλειρηνικούς πολίτες που δεν αγαπάνε κανένα είδος πολέμου, θα ήθελα να μην υποτιμήσει κανείς τη μη βία αυτή ως παθητικότητα.

Οι πολίτες αυτής της χώρας έχουν παλέψει για την ελευθερία τους. Είναι οι πολίτες που στη συντριπτική τους πλειοψηφία το 2015 ψήφισαν όχι στο δημοψήφισμα, απέναντι στο φόβο που προσπαθούσαν να σπείρουν, απέναντι σε κάθε είδους απειλές, απέναντι στην προσωπική ζωή του κάθε πολίτη. Αυτοί οι πολίτες θα υπερασπιστούν την ελευθερία τους, απέναντι σε οποιονδήποτε την επιβουλεύεται έξω απ’ την Ελλάδα και μέσα στην Ελλάδα, ξανά και ξανά. Και θα ήθελα αυτό το μήνυμα να είναι ξεκάθαρο.

Όμως, αυτό που επίσης λείπει από την πολιτική μας είναι η επένδυση στην ειρήνη. Χρειαζόμαστε ένα πραγματικό, ουσιαστικό πρόγραμμα επένδυσης για την ειρήνη με την Τουρκία, επενδύοντας σε όλους αυτούς τους ανθρώπους που καταπιέζονται από τον κ. Ερντογάν, που καταπιέζει και τους γείτονές του. Να χτίσουμε αυτές τις γέφυρες με αυτούς τους πολίτες, να δημιουργήσουμε ένα κίνημα ειρήνης που να καταπνίξει τα σχέδια και τις αντιλήψεις του κ. Ερντογάν και όποιου αντίστοιχου τον ακολουθήσει. Αυτό είναι μια υποχρέωση, όπως και είναι υποχρέωση του αγώνα για την ελευθερία. Ο αγώνας για την ειρήνη πρέπει να είναι το πρώτο μας μέλημα.

Δεν μπορώ να ξεχάσω βέβαια, ότι κομμάτι αυτής της σύγκρουσης με την Τουρκία είναι και αυτή η διαχρονική, ευκαιριακή πολιτική των Κυβερνήσεων για τις εξορύξεις. Έχουν ευθύνη και τα τρία μεγαλύτερα κόμματα αυτή τη στιγμή στο Κοινοβούλιο. Μεγάλη ευθύνη. Η ευθύνη είναι τεράστια, γιατί ενώ θα έδινε την αφορμή στον κύριο Ερντογάν να προβάλει την στρατιωτική του ισχύ, γιατί παρά τις διεκδικήσεις οι διαφορές ήταν οι εξορύξεις, η πολιτική ηγεσία έφερε στο προσκήνιο αυτές τις εξορύξεις όταν, όχι μόνο καταστρέφουν το περιβάλλον, αλλά είναι εξορύξεις που τεχνικά είναι ανέφικτες. Είναι βάθη πάνω από 5.000 μέτρα, όταν μιλάμε για το Ιόνιο, όταν μιλάμε για την Ήπειρο, όταν μιλάμε για την Κρήτη.

Είναι ένα εμπόριο ελπίδας. Δεν ξεχνώ, ότι η ρητορική που τις έφερε ήταν ότι θα μας βγάλουν από την κρίση και το χρέος, όταν έχουν φέρει 2 εκατομμύρια στα δημόσια ταμεία μετά από τόσα χρόνια και γι’ αυτό θα ήθελα να ακούσω κάποια στιγμή μια συγνώμη προς τον ελληνικό λαό, μια απολογία, από τα τρία κόμματα που το προχώρησαν.

Όσον αφορά το νομοσχέδιο, καταρχήν η βασική μου ομιλία σήμερα αφορά τους πολίτες που διεκδικούν τα αυτονόητα δικαιώματα, τους επιτυχόντες σε δύο διαγωνισμούς που αυτή τη στιγμή για κάποιο λόγο, η κυβέρνηση προσπαθεί να παραμερίσει και να ξεκινήσει άλλες διαδικασίες για προσλήψεις. Αναφέρομαι στους 111 επιτυχόντες στο διαγωνισμό του νομικού συμβουλίου του κράτους, για την πρόσληψη 56 δόκιμων δικαστικών πληρεξούσιων. Υπάρχει μια πάγια τακτική, αυτές οι λίστες επιτυχόντων να επεκτείνονται χρονικά. Θα αναφέρω χαρακτηριστικά, ότι ο πίνακας επιτυχόντων του διαγωνισμού του 2013 που είχε ισχύ ως το 2015, επεκτάθηκε δύο φορές για δύο χρόνια, ο πίνακας επιτυχόντων του διαγωνισμού του 2016 για ειρηνοδίκες, επεκτάθηκε για έξι χρόνια, ο πίνακας επιτυχόντων του διαγωνισμού στρατιωτικών δικαστών έχει ισχύ για τρία χρόνια. Εδώ έχουμε ξαφνικά έναν πίνακα επιτυχόντων, οποίος ανακοινώνει η κυβέρνηση εν μέσω πανδημίας ότι θα τον επεκτείνει, για να φέρει στο νομοσχέδιο αυτό που συζητάμε, ξαφνικά στο άρθρο 66 ότι στην πράξη τον καταργεί, αφού τον επεκτείνει μόνο για το τέλος του Σεπτέμβρη. Αυτό είναι παράλογο, δεν συνάδει με την πρακτική ως τώρα και δεν έχει εξηγηθεί από την κυβέρνηση.

Επίσης, οι επιτυχόντες στην εθνική σχολή δικαστικών λειτουργών, που ζητάνε οι θέσεις που έχουν ανακοινωθεί από την κυβέρνηση και είχαν περάσει και από τη Βουλή για επιπλέον δικαστές και εισαγγελείς, να υλοποιηθούν και να καλυφθούν από τις λίστες επιτυχόντων, που είναι και το λογικό, καθώς μιλάμε για ένα διαγωνισμό, που έγινε πριν από λίγους μήνες.

Το νομοσχέδιο που έχουμε στα χέρια μας, είναι νομοσχέδιο το οποίο κινείται εντελώς στη λάθος κατεύθυνση. Είναι ένα νομοσχέδιο που δεν ανταποκρίνεται στις ανάγκες της κρίσης, ένα νομοσχέδιο που ξαναφέρνει παρατάσεις και τροποποιήσεις σε αυτό το απαράδεκτο σχέδιο που λέγεται «σχέδιο Ηρακλής» και είναι απαράδεκτος «ο Ηρακλής», ακόμη και στη βασική του σύλληψη. Για την κυβέρνηση οι δανειολήπτες είναι ο κόπρος που πρέπει να καθαρίσει ο Ηρακλής, γιατί αλλιώς για ποιο λόγο έχει νόημα το όνομα Ηρακλής; Είναι συγκλονιστικό αν το σκεφτεί κάποιος.

Το ΜέΡΑ25 έχει φέρει ένα ριζικά διαφορετικό σχέδιο, το «σχέδιο Οδυσσέας», γιατί ο αγώνας των δανειοληπτών, είναι ο αγώνας για να φτάσουν στο δικό τους σπίτι, να είναι δικό τους το σπίτι τους. Από τη μία έχουμε ένα σχέδιο δηλαδή, τον Ηρακλή που δίνει 12 δισ. στα κερδοσκοπικά funds και στους Έλληνες μετόχους τους - ακόμα δεν έχουμε μάθει ποιοι είναι και αυτή η λίστα κάποια στιγμή πρέπει να ανακοινωθεί - 12 δισ., για να πάρουν τις κατοικίες, τα σπίτια των πολιτών και τα γραφεία των επιχειρήσεων, να οδηγήσουν σε έξωση επιχειρήσεις και πολίτες σε αυτό το βαθύτερο σημείο της κρίσης της ελληνικής οικονομίας, με την πιο μεγάλη δυσκολία νοικοκυριών και επιχειρήσεων να ανταποκριθούν στις υποχρεώσεις τους. Θα τους πετάξουν έξω απ’ το σπίτι τους. Επειδή όμως η αγορά ακινήτων είναι στα τάρταρα, με βάση τις προβλέψεις του σχεδίου Ηρακλής, αυτό θα σημάνει 12 δισ. εγγυήσεων προς τα αρπακτικά ταμεία. Την ίδια στιγμή, θα σημάνει την πώληση τη διάθεση στην αγορά τόσων ακινήτων, που θα μειώσει την αξία των ακινήτων.

Άρα, θα μειώσει ξανά και έτι περαιτέρω την κεφαλαιοποίηση των τραπεζών, γατί η κεφαλαιοποίηση είναι τα ακίνητα που έχουν ενέχυρα για τα δάνεια. Άρα, χτυπάει αυτό το σχέδιο την κοινωνία, δίνει 12 δισ. νέου δημόσιου χρέους στα αρπακτικά ταμεία, την ίδια στιγμή που ωθεί ακόμα πιο βαθιά στη χρεοκοπία τις τράπεζες. Ένα σχέδιο εφιάλτης, ένα σχέδιο, αν θέλετε -θα μου επιτρέψετε την έκφραση- διαστροφικό, γιατί είναι αντικοινωνικό, αντιοικονομικό, ενάντια στα συμφέροντα της χώρας από κάθε πλευρά και αν το κοιτάξεις.

Το δικό μας σχέδιο προτείνει τη δημιουργία ενός ταμείου για την διαχείριση του ιδιωτικού χρέους, που θα έχει όλα αυτά τα κόκκινα δάνεια στα χέρια του, θα μπορούν οι άνθρωποι να συνεχίσουν, χωρίς να πληρώνουν και να τρέχουνε τα τοκοχρεολύσια, να πληρώνουν ένα ενοίκιο, που θα αποφασίζεται από τους δήμους, μέσα από κοινωνικά κριτήρια και όταν αποκατασταθεί η αγορά ακινήτων, που με αυτό τον τρόπο θα αποκατασταθεί κάποια στιγμή, ενώ με το σχέδιο «Ηρακλής» δεν θα αποκατασταθεί ποτέ, τότε να μπορούν να έχουν οι πολίτες αυτή την επιλογή είτε να πουλήσουν το σπίτι τους και να πάρουν τα χρήματα, να ξεπληρώσουν και το δάνειο είτε να ξεπληρώσουν το δάνειο και να κρατήσουν το σπίτι τους. Πρόκειται για ένα σχέδιο που απαντάει σε όλο το φάσμα των προβλημάτων του ζητήματος. Όμως, απαντάει κυρίαρχα στην αναζήτηση των πολιτών αυτών να φτάσουν σπίτι, να είναι το σπίτι δικό τους σπίτι, γι’ αυτό και λέγεται «Οδυσσέας», σε αντίθεση με εσάς που θεωρείτε ότι ο κόπρος είναι οι δανειολήπτες.

Οπότε εμείς θα σταθούμε απέναντι σε αυτό το νομοσχέδιο. Είναι πολλά τα άρθρα που συζητήσαμε που είναι προβληματικά, τα συζητήσαμε στην κατ’ άρθρο συζήτηση. Θα το καταψηφίσουμε και περιμένουμε μία αλλαγή πολιτικής από αυτή την κυβέρνηση, σε όλα τα επίπεδα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κύριο Αρσένη.

Το λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης -να το ξαναπώ- κύριε Πρόεδρε της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης σιδεροκέφαλος και κύριε Υπουργέ Εσωτερικών σιδεροκέφαλος, επίσης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Οικονομικών.

**ΧΡΗΣΤΟΣ ΣΠΙΡΤΖΗΣ:** Όχι, Εσωτερικών. Και για εσάς λέω και για τον Υπουργό. Σιδεροκέφαλοι.

Το λέω αυτό γιατί είπατε ότι υπάρχει μια στιβαρή κυβέρνηση, μας λέτε ένα χρόνο τώρα για το επιτελικό κράτος, πόσο καλά οργανωμένοι είσαστε και πόσο έχετε προάγει τη δημοκρατία και να θυμίσουμε ότι σήμερα κλείνουμε 61 τροποποίησεις του νόμου του Επιτελικού Κράτους και 46 του αρχικού νόμου για την διάλυση και την απαξίωση της τοπικής αυτοδιοίκησης. Τους νόμους τους δικούς σας δηλαδή που ψηφίσατε πριν ένα χρόνο, αρχές Αυγούστου, σε σχέδια νόμου, που δεν είναι του Υπουργείου Εσωτερικών και σε συζητήσεις που γίνονται σε Επιτροπές που δεν είναι στην Επιτροπή Δημόσιας Διοίκησης, Δημόσιας Τάξης και Δικαιοσύνης και δεν είναι διατάξεις ή τροπολογίες απαλές.

Επομένως, εσείς που σέβεστε τη δημοκρατία, το κοινοβούλιο, τον εκσυγχρονισμό της ελληνικής κοινωνίας, της δημόσιας διοίκησης και όλα αυτά που μας λέτε, θα μας πείτε ως Υπουργός Εσωτερικών σήμερα, για αυτή την παλαιοκομματική φάμπρικα. Να συζητιούνται κρίσιμες διατάξεις για τη δημόσια διοίκηση και τους οργανισμούς τοπικής αυτοδιοίκησης, σε αυτό το σχέδιο νόμου τι είπε χθες ο εκπρόσωπος της ΚΕΔΕ για τη διάταξη, που έχετε και πώς το αντιμετωπίζεται; Δικοί σας είναι οι δήμαρχοι κ. Βεσυρόπουλε. Προφανώς, και τι λένε και τα υπόλοιπα κόμματα. Αυτό ξέρετε τι δείχνει; Δείχνει ότι είσαστε σε απόλυτο πανικό σε πάρα πολλούς τομείς, όχι μόνο στα κρίσιμα εθνικά θέματα και θέλετε να μη γίνεται διάλογος, να μην αναδεικνύονται οι πολιτικές σας και κάνετε τέτοια φθηνά τρικ για να μην συζητούνται τέτοια θέματα. Έχετε πάρει ένα δήμαρχο σας να σας πει την άποψή του για αυτά που περνάτε σήμερα;

Πάμε λοιπόν να δούμε και πάμε να δούμε γιατί το κάνετε.

Στο άρθρο 69, για πρώτη φορά στη μεταπολίτευση, για πρώτη φορά, προβλέπεται ότι η επιχορήγηση που θα δίνεται στους δήμους για τα ληξιπρόθεσμα, θα παρακρατείτε από τους ΚΑΠ. Κλείνετε τους δήμους. Κλείνετε τους δήμους και πραγματικά την ίδια στιγμή η Κυβέρνηση υποκρύπτει το πραγματικό έλλειμμα των Οργανισμών Τοπικής Αυτοδιοίκησης. Το Γενικό Λογιστήριο του Κράτους, λέει ότι είναι 134 εκατομμύρια, που το βρήκατε αυτό; Ζητήσατε από τους δήμους τους προϋπολογισμούς για το 2021 μέχρι τέλος Σεπτεμβρίου και σε επανειλημμένα ερωτήματα που έχουμε θέσει στο Υπουργείο Εσωτερικών και σε εσάς, ποιες είναι οι ζημιές των δήμων, ποιο είναι το κόστος από την πανδημία, δεν έχετε απαντήσει. Ποιες είναι οι έκτακτες δαπάνες λόγω κορωνοϊού; Γιατί τις κρύβετε; Γιατί λέτε ότι είναι μόνο 134 εκατομμύρια; Γιατί βάζετε τους δήμους να καλύψουν αυτήν την έκτακτη βοήθεια για τις ληξιπρόθεσμες οφειλές από τους ΚΑΠ; Τι λέει η ΚΕΔΕ; Συνεδριάζει τώρα, πάρτε τη τηλέφωνο. Ποια είναι τα έξοδα και τα έργα με τις ειδικές διατάξεις, που έχετε ψηφίσει για τον κορωνοϊό; Πόσους μεγάλους περιπάτους ακόμη θα κάνετε και θα τους κρύβετε, με απευθείας αναθέσεις; Τι «μαγειρεύετε», κύριε Υπουργέ; Γιατί δεν μας λέτε την πραγματική κατάσταση;

Όσον αφορά στα υπόλοιπα άρθρα, για τη δημόσια διοίκηση, στο άρθρο 66, η Κυβέρνηση του «κατ’ εξαίρεση», «ανάθεση καθηκόντων προϊσταμένου σε δικαστικά γραφεία σε υψηλόβαθμα στελέχη του ΝΣΚ», κατ’ εξαίρεση. Τροποποιούνται και ελαστικοποιούνται τα κριτήρια προαγωγής στους βαθμούς του Δικαστικού Πληρεξουσίου Α’ Παρέδρου του Νομικού Συμβουλίου, κατ’ εξαίρεση. Το διοικητικό προσωπικό του ΝΣΚ εξαιρείται από τις διατάξεις του ενιαίου συστήματος κινητικότητας για δυο έτη, κατ’ εξαίρεση. Διευρύνεται το πεδίο εφαρμογής για τις κατά παρέκκλιση μετατάξεις υπαλλήλων του ΝΣΚ, κατ’ εξαίρεση. Εισάγεται ρύθμιση κατά παρέκκλιση από κάθε γενική, ειδική διάταξη για να διατίθεται στο γραφείο νομικού συμβούλου στο Υπουργείο Εθνικής Άμυνας, κατ’ εξαίρεση.

Στο άρθρο 67, παρέχεται στον Πρόεδρο της Επιτροπής Ανταγωνισμού, η αρμοδιότητα για την υπογραφή ερωτημάτων προς το ΝΣΚ, κατ’ εξαίρεση. Που είναι η ανεξαρτησία της Αρχής Ανταγωνισμού, κ. Βεσυρόπουλε; Το ΝΣΚ, εσείς το επιβλέπετε. Που είναι η ανεξαρτησία; Δεν έχει λεφτά η Επιτροπή Ανταγωνισμού να πάρει τρεις, τέσσερις νομικούς ή δεν έχουν γνώση; Πόσο θα καταστρατηγήσετε και θα πατήσετε ακόμη, αυτό που δήθεν υπερασπίζεστε για τις ανεξάρτητες αρχές;

Στο άρθρο 85, κατ’ εξαίρεση, εισάγονται νέες διατάξεις, κατά παρέκκλιση, κάθε γενικής, ειδικής ή άλλης απόσπασης στη μονάδα κρατικών ενισχύσεων. Εισάγεται η δυνατότητα μετάταξης των αποσπασμένων υπαλλήλων, κατά παρέκκλιση, του ενιαίου συστήματος κινητικότητας.

Στο άρθρο 86, θεσπίζεται, κατά παρέκκλιση, διάταξη για 80 αποσπάσεις μονίμων και ΙΔΑΧ υπαλλήλων της Γενικής Κυβέρνησης στις Γενικές Διευθύνσεις Γενικής Γραμματείας Φορολογικής Πολιτικής. Αυτά είναι τα κατ’ εξαίρεση.

Όσον αφορά στα υπόλοιπα, αυτά που συνηθίζετε για το κομματικό κράτος που στήνετε από την πρώτη στιγμή, αυξάνονται οι οργανικές θέσεις κατά δύο στο βαθμό του Νομικού Συμβουλίου του Κράτους, κατά δύο στο βαθμό του Πάρεδρου και κατά δύο στο βαθμό του Δικαστικού Πληρεξουσίου.

Παρατείνεται η ισχύς του πίνακα κατάταξης, το είπε και ο κ. Αρσένης, πριν. Συνίσταται νέος κλάδος ΠΕ νομικών και δεκατέσσερις νέες οργανικές θέσεις μόνιμου διοικητικού προσωπικού στο ΝΣΚ. Στη Γενική Διεύθυνση Δημοσιονομικής Πολιτικής και Προϋπολογισμού, συστήνονται 5 οργανικές θέσεις ειδικού επιστημονικού προσωπικού ιδιωτικού δικαίου αορίστου χρόνου, επιπλέον των ήδη υφιστάμενων και στη Γενική Γραμματεία Φορολογικής Πολιτικής και Δημόσιας Περιουσίας, συστήνονται 10 οργανικές θέσεις ειδικού επιστημονικού προσωπικού ιδιωτικού δικαίου.

Στο άρθρο 85, συστήνονται 10 νέες οργανικές θέσεις στη Κεντρική Μονάδα Κρατικών Ενισχύσεων μονάδα. Ο συνολικός αριθμός των οργανικών θέσεων της Κεντρικής Μονάδας Κρατικών Ενισχύσεων ανέρχεται σε 30 θέσεις.

Νέες θέσεις και αυτή την εβδομάδα. Κατ’ εξαίρεση διατάξεις του Επιτελικού Κράτους και αυτή την εβδομάδα. Έλεος.

Με δυο λόγια. Έχουμε κουραστεί να κρούουμε τον κώδωνα του κινδύνου για την πλήρη απορρύθμιση της Δημόσιας Διοίκησης, με αυτά που κάνετε σε άσχετα, αποσπασματικά σχέδιο νόμου.

Έχουμε κουραστεί να απαξιώνετε την Τοπική Αυτοδιοίκηση, με τον τρόπο που το κάνετε και να κρύβετε στοιχεία κάτω από το τραπέζι. Έχουμε κουραστεί με τις συνεχείς αποσπασματικές τροποποιήσεις, για να χτίσετε κάθε εβδομάδα μία νέα γωνιά του κομματικού Επιτελικού Κράτους της Κυβέρνησης Μητσοτάκη.

Κύριε Πρόεδρε, δυστυχώς, οι «κολλητοί» της Κυβέρνησης, θα χρησιμοποιήσουν τις ειδικές διατάξεις, που θα επιλέγονται από την πολιτική ηγεσία, θα καταλαμβάνουν αυθαίρετα θέσεις ευθύνης και με τις σημερινές τροπολογίες, θα απολαμβάνουν ειδικών μισθολογικών ρυθμίσεων και οι υπόλοιποι θα είναι οι μοιραίοι της Δημόσιας Διοίκησης.

Έτσι, επιτυγχάνεται απόλυτα ο στρατηγικός στόχος του κομματικού Επιτελικού Κράτους της Κυβέρνησης Μητσοτάκη. Η κατάληψη των δημόσιων θέσεων από ένα κλειστό, υπεροπτικό, νεοφιλελεύθερο σύστημα διοικητικής νομενκλατούρας της Νέας Δημοκρατίας, που αντιμετωπίζει τις δημόσιες δομές με όρους μεσαιωνικού, ιδιοκτησιακού καθεστώτος και ανερυθρίαστα παραβιάζετε κατάφωρα βασικούς δημοκρατικούς θεσμούς.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε, κύριε Σπίρτζη.

Ο κ. Σπίρτζης, ο οποίος δεν είναι τακτικό μέλος της Επιτροπής μας και για αυτό δεν γνωρίζει ότι εμείς κρατάμε στην Επιτροπή πολύ υψηλό το επίπεδο των συζητήσεων. Θέλω να σας διαβεβαιώσω ότι είμαστε Επιτροπή Οικονομικών, με τη συνεργασία όλων των συναδέλφων, όλων των πτερύγων της Βουλής και έτσι, θα συνεχίσουμε.

Θα παρακαλέσω, επίσης, πάρα πολύ τις κυρίες και τους κυρίους συναδέλφους, να τηρήσουμε το χρόνο. Το προεδρείο, δείχνει ανοχή, αλλά δεν μπορούμε να επιτρέψουμε να υπερδιπλασιάζεται κάθε φορά ο χρόνος ομιλίας ορισμένων εισηγητών.

Το λόγο έχει η κυρία Παπαναστασίου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Το παρόν νομοσχέδιο είναι επί της ουσίας ένα πολυνομοσχέδιο. Δεν έχει κάποια σύνδεση μεταξύ των διατάξεων που εισάγει. Ένα νομοσχέδιο που συνεχίζει το δρόμο, που άνοιξε το φορολογικό του Νοεμβρίου με οδοδείκτη την αποφορολόγηση κεφαλαίων.

Η Νέα Δημοκρατία περιμένει να φέρει την ανάπτυξη ποντάροντας στα κεφάλαια του εξωτερικού από συνταξιούχους και από απαλλαγές σε καλοπληρωμένους αθλητές και προπονητές.

Μεγάλο μέρος του νομοσχεδίου εισάγει σειρά από ευρωπαϊκές οδηγίες και ένα κομμάτι αποτελεί οργανωτικά θέματα του Υπουργείου.

Να δούμε, εν τάχει, μερικά σημεία που ακούστηκαν και χθες στην συνεδρίαση φορέων και για τα υπόλοιπα θα μιλήσουμε πιο αναλυτικά και στην Ολομέλεια.

Θα ήθελα να σημειώσω το μεγάλο θέμα που ακούστηκε και από άλλους συναδέλφους, για τους επιτυχόντες του Νομικού Συμβουλίου του Κράτους. Είναι οι επιστήμονες, που προεκλογικά τους υποσχόταν η Νέα Δημοκρατία δουλειά και καλή αμοιβή, οι οποίοι, ήρθαν και τοποθετήθηκαν στην Επιτροπή, δεν πήραν καμία ουσιαστική απάντηση και παράλληλα απάντησαν και σε όλους τους ισχυρισμούς του Υπουργείου.

Έτσι λοιπόν, ούτε καλύπτονται οι θέσεις, ούτε δικαιολογήθηκε πλήρως, το τι συνέβη και άλλαξαν οι ημερομηνίες, που ο κύριος υπουργός υπογράψει στην ΚΥΑ του Μαρτίου και έπειτα είχε βγάλει στη διαβούλευση το νομοσχέδιο. Περιμένουμε τις απαντήσεις.

Υπάρχουν άτομα που πέτυχαν στο διαγωνισμό και μέσα σε 10 μέρες και ενώ βρίσκονται σε αναμονή αρκετό καιρό, αλλάζετε ριζικά και αναίτια τον σχεδιασμό του, ενώ επίσης, αρκετοί και αρκετές από τους επιτυχόντες βρίσκονται κοντά στο όριο ηλικίας που τίθενται στους εκάστοτε διαγωνισμούς.

Παράλληλα θα ήθελα να σημειώσω για άλλη μια φορά τα αιτήματα των λογιστών, τόσο από την χτεσινή συνεδρίαση, αλλά και μέσω επιστολών που έχουν φτάσει σε όλα τα μέλη της Επιτροπές Οικονομικών.

Τι σας λένε;

Το πολύ απλό, ότι ο όγκος εργασιών είναι τέτοιος, που είναι αδύνατον να προχωρήσουν τα γραφεία και οι επαγγελματίες χωρίς τη συνεργασία σας, κύριε Υπουργέ. Ειδικά κατά την περίοδο της πανδημίας με τον όγκο των Οδηγιών και των πάνω από εξακοσίων εγκυκλίων, δημιουργήθηκαν απαιτήσεις που ακόμη και σήμερα ισχύουν. Δε ζητούν κάτι συντεχνιακό, αλλά την κατανόηση και τη συνεργασία του Υπουργείου, ώστε να προχωρήσουν αρμονικά και όσο το δυνατόν ευκολότερα, τα ζητήματα των πολιτών. Θα πρέπει κάποια από τα αιτήματα τους, όπως είναι το να τεθεί ένα συγκεκριμένο χρονοδιάγραμμα για τις εργασίες που πρέπει να γίνουν αυτό το διάστημα και να βοηθηθεί τόσο ο πολίτης όσο και οι λογιστές που τους υποστηρίζουν.

Όπως το ξέρετε πάρα πολύ καλά, αυτή η περίοδος πάντα κάθε χρόνο είναι ιδιαιτέρως συμπιεσμένη από την άποψη των καταληκτικών προθεσμιών που συμπίπτουν, πόσο μάλλον φέτος που τα μέτρα για την πανδημία, συνεχίζουν να υφίστανται. Θετική η ανακοίνωση από τον κ. Υπουργό για την παράταση της προθεσμίας των φορολογικών δηλώσεων, αλλά θα ήθελα να δείτε και όλα τα υπόλοιπα αιτήματα, κύριε Υπουργέ, γιατί πραγματικά, νομίζω, ότι αξίζει τον κόπο, είναι οι άνθρωποι που βρίσκονται στην πρώτη γραμμή και θα πρέπει να δούμε τα αιτήματά τους θετικά.

Ξεκινώ για την προκαταβολή του φόρου. Για μας, αν δεν είναι μόνιμη, απλά δίνει μια πρόσκαιρη ρευστότητα, που θα παρθεί πίσω τα επόμενα χρόνια για όσους και όσες έχουν κέρδος. Μετατρέπεται, δηλαδή, σε επιστρεπτέα μείωση. Ακούστηκε χθες, όμως, ότι δεν είναι αρκετή και θα πρέπει κάποια στιγμή, να εξηγήσετε το πλάνο σας και τι προσπαθείτε να πετύχετε με την περιοριστική πολιτική σας. Είναι αποδεκτό να τονίζετε το πόσο στηρίζετε την οικονομία, αλλά ξέρετε, οι πολίτες ,οι εργαζόμενοι και οι επαγγελματίες, έχουν άλλη άποψη, η οποία ακούστηκε και με τους φορείς. Οι υποχρεώσεις συσσωρεύονται και η ρευστότητα, είναι περιορισμένη.

Πώς θα προχωρήσουμε στην ανάπτυξη, που είχατε σημαία σας προεκλογικά και συνεχίζετε να την έχετε;

Με το σχέδιο της ομάδας Πισσαρίδη;

Και αν είναι αυτό, πότε θα το φέρετε στη Βουλή για συζήτηση και να δούμε κι εμείς το τι λέει ακριβώς; Η ενημέρωση που έχω αυτή τη στιγμή, είναι μόνο, από δημοσιογραφικές πληροφορίες.

Ένα άλλο σημείο που θα ήθελα να αναφερθώ, είναι το «Πρόγραμμα Γέφυρα», ένα πρόγραμμα που δεν εμπεριέχει την προστασία της πρώτης κατοικίας, αλλά δεν μας απαντάει το τι έρχεται να γεφυρώσει; Το σχέδιό σας, είναι αυτό που περιγράφεται στο κείμενο της ενισχυμένης εποπτείας; Ένα σχέδιο που προβλέπει ότι η κύρια κατοικία των δανειοληπτών, θα μπορούσε να εκμισθωθεί στον οφειλέτη με δυνατότητα επαναγοράς;

Ένα άλλο σημείο, είναι η απαλλαγή κινητών αξιών. Δίνεται κίνητρο για τη μεταφορά κεφαλαίων μέσω δωρεάς, από την αλλοδαπή στην Ελλάδα. Ωστόσο είναι ακατανόητο, γιατί θα πρέπει να απαλλάσσονται συγκεκριμένες δωρεές και μάλιστα χωρίς πλαφόν ποσού, τη στιγμή που οι δωρεές εντός Ελλάδας, υπόκεινται στο σχετικό φόρο, με βάση ποσοτικές και με βάση τη συγγενική σχέση προϋποθέσεις και σε αυτό το νομοσχέδιο το έχετε φέρει. Επίσης, η συγκεκριμένη διάταξη, φαίνεται ότι είναι μια ευκαιρία, για πλήρη απαλλαγή φόρου της κινητής περιουσίας, αφού αν συνδυαστεί με τη διάταξη του προηγούμενου φορολογικού περί εναλλακτικής φορολόγησης, οδηγεί σε αυθαιρεσία.

Έκτο και τελευταίο σημείο, το θέμα των τελών ταξινόμησης. Ενώ η φιλοσοφία της κλίμακας που εισάγεται, είναι αναλογικότερη και το γνωρίζουμε αυτό, ήταν ζήτημα που είχαμε ξεκινήσει να το ελέγχουμε από την υπηρεσία, αλλά υπάρχουν αρκετά παράδοξα.

Οι διαφορές με το παλιό σύστημα υπολογισμού στα οχήματα μέχρι 17.000 έως 20.000 θα είναι μικρές. Από εκεί και πάνω υπάρχει μεγαλύτερο κέρδος με το παράδοξο της κλίμακας, η οποία, αυξάνεται γεωμετρικά έως τα 30.000 ευρώ, φτάνοντας στο 71% και μετά γίνεται 30% για το πόσο άνω των 30.000. Καταλαβαίνουμε και γνωρίζουμε ότι υπάρχει διαφορά με το σύστημα που εισάγεται τώρα, αλλά ίσως αυτό θα πρέπει να το δείτε, γιατί, φαίνεται ότι πάτε να ενισχύσετε αυτοκίνητα υψηλής αξίας, που όμως, δεν αφορούν τον μέσο πολίτη. Που είναι η μεσαία τάξη και εδώ, κύριε Υπουργέ.

Τέλος και με αυτό το νομοσχέδιο δείχνετε ότι προχωράτε στο δρόμο του φορολογικού νομοσχεδίου του Νοεμβρίου, που δεν υπάρχει κανένα κέρδος για την οικονομία και τους πολίτες από τις αποσπασματικές παρεμβάσεις, όταν μάλιστα, αυτές γίνονται κατά κύριο λόγο στα υψηλά κλιμάκια, η συζήτηση δε μπορεί να περιστρέφεται γενικά και αόριστα στους λιγότερους φόρους, αλλά στο ποιος πληρώνει τους υπάρχοντες φόρους. Δυστυχώς, η κυβέρνηση έχει επιλέξει να προχωράει με γνώμονα το πρώτο. Λιγότερους φόρους γενικά. Αυτό, όμως, δεν αποτελεί σχέδιο. Θα πρέπει να δούμε, το ανέφερε και ο κ. Σκανδαλίδης, ότι θα πρέπει να φέρετε ένα συγκεκριμένο σχέδιο. Τα υπόλοιπα στην τοποθέτησή μου στην Ολομέλεια.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Στις συζητήσεις των νομοσχεδίων στην Επιτροπή δε συνηθίζω να μιλώ εκτός του θέματος του ίδιου του νομοσχεδίου. Παρόλα αυτά, ο Εισηγητής της Αξιωματικής Αντιπολίτευσης έκανε ορισμένες αναφορές στο θέμα των ημερών, στην ένταση με την Τουρκία, που δε μπορούν να μείνουν αναπάντητες.

Κύριε Μωραΐτη, είπατε ότι η κυβέρνηση αυτή έχει μείνει αδρανής ή απαθής, σε ότι έχει συμβεί. Δεν είναι τα λόγια σας αυτά, το νόημα των λόγων ήταν η περίληψη αυτή. Η κυβέρνηση αυτή, μπροστά στην πρόκληση που αντιμετωπίζει έβγαλε το στόλο στο Αιγαίο και ξεκαθάρισε ότι κυριαρχικά δικαιώματα δεν εκχωρούνται. Αυτό ήταν το χρέος της. Αυτό της επιβάλλει το Σύνταγμα και αυτό κάνει, γιατί, τώρα, έχει περάσει η ώρα των θεωριών και της ανταλλαγής των απόψεων, τουλάχιστον αυτήν την ώρα. Θέλω μόνο, γιατί, πρέπει να δείξουμε ότι ενωμένοι αυτή τη στιγμή στηρίζουμε τις Ένοπλες Δυνάμεις της χώρας. Αυτό προϋποθέτει ο στοιχειώδης σεβασμός στους άνδρες και τις γυναίκες των Ενόπλων Δυνάμεων που είναι σε επιφυλακή αυτή την ώρα.

Θέλω, όμως, με την ευκαιρία, να επισημάνουμε κάτι για το μέλλον και για τη στάση που θα διαμορφώσουμε στο ζήτημα αυτό. Εδώ και αρκετό καιρό είχαμε πολλές φωνές στην πατρίδα μας και μάλιστα, από ολόκληρο το πολιτικό φάσμα, που περίπου εγκαλούσαν την εξωτερική, την εθνική μας πολιτική, για μαξιμαλισμό, με αναφορά ειδικότερα στο θέμα του Καστελόριζου και στην επήρεια του Καστελόριζου στην ΑΟΖ. Φωνές από ακαδημαϊκούς, δημοσιογράφους, δημοσιολογούντες και ορισμένους πολιτικούς. Θα μου πείτε ότι αυτό δε σας αφορά. Αυτό, ξέρετε, είχε και την πολιτική του έκφραση όταν Υπουργός Εξωτερικών ήταν ο κ. Κατρούγκαλος που μας είπε ότι δεν πρέπει να είμαστε μοναχοφαγάδες στο Αιγαίο. Αυτή η στάση είναι αυτή που αποθρασύνει την Τουρκία. Αυτό που σταματά την Τουρκία είναι αυτό που έγινε αυτές τις μέρες. Ότι, δηλαδή, βγήκε ο στόλος στο Αιγαίο και οι Ένοπλες Δυνάμεις είναι σε επιφυλακή.

Έρχομαι στα του νομοσχεδίου. Το νομοσχέδιο αυτό φέρνει μια σειρά από θετικές διατάξεις για την ανάταξη της οικονομίας από την κρίση, στην οποία, η πανδημία την έφερε. Είναι μια σειρά από διατάξεις απαραίτητες στη συνέχεια όλων αυτών που έχουν ήδη γίνει και δεν μπορώ να μην αναφερθώ σε αυτό που ο Υπουργός κατά την εισήγησή του στην Επιτροπή ανέφερε, χρησιμοποιώντας ως παράδειγμα τα Χανιά. Φαίνεται τι έχει γίνει στην οικονομία και ποια είναι η προσπάθεια, βλέποντας ένα μικρό παράδειγμα, γιατί, πρέπει να βλέπουμε και τι σημαίνουν πρακτικά όσα εδώ νομοθετούνται.

Η επιστρεπτέα προκαταβολή που έχει ήδη λειτουργήσει, η δεύτερη επιστρεπτέα προκαταβολή, έφερε στα Χανιά - σύμφωνα με τα στοιχεία που ο Υπουργός μας έδωσε - μέσα στις δύο προηγούμενες εβδομάδες, 36 εκατομμύρια ευρώ τα οποία διανεμήθηκαν σε 1655 επιχειρήσεις. Το ίδιο έχει γίνει σε όλους τους νομούς της χώρας. Αυτό είναι ένα από τα πολλά μέτρα. Ένα από τα πολλά μέτρα, τα οποία ήδη έχουν υλοποιηθεί, όπως είναι και αυτά της ενίσχυσης των εργαζομένων που είναι το πρώτο μας μέλημα.

Έρχεται τώρα το νομοσχέδιο αυτό, να φέρει μια σειρά από άλλες πολύ ουσιώδεις ρυθμίσεις. Ξεχωρίζω από αυτές, την επιδότηση των στεγαστικών δανείων ή των δανείων με εξασφάλιση σε πρώτη κατοικία από πληττόμενους από την πανδημία. Από ανθρώπους που έχασαν τη δουλειά τους, από ανθρώπους που οι επιχειρήσεις τους έχουν υποστεί τις συνέπειες πανδημίας. Και αυτό είναι κάτι διαφορετικό από τον νόμο Κατσέλη. Αφορά και αυτούς που ήταν συνεπείς και αυτό είναι πολύ σημαντικό. Έχουμε ακόμα την απαλλαγή για το 2019 του τέλους επιτηδεύματος των αγροτών. Όσοι εκλεγόμαστε σε αγροτικές περιφέρειες ξέρουμε τι σημαίνει αυτό.

Έχουμε και κάτι ακόμα πολύ σημαντικό. Τη μείωση της προκαταβολής φόρου για την τρέχουσα χρήση, για τις επιχειρήσεις οι οποίες έχουν υποστεί τις συνέπειες της πανδημίας. Δεν θα πω την περίληψη όλου του άρθρου, γιατί ο χρόνος δεν το επιτρέπει. Θα πω μόνο, γιατί πρέπει να ακουστεί, ότι όσες επιχειρήσεις το πρώτο εξάμηνο του 2020 είχαν μείωση πάνω από 35% στον τζίρο τους, θα έχουν μηδενισμό της προκαταβολής φόρου. Και βέβαια κλιμακώνεται η μείωση, για μικρότερες μειώσεις.

Θέλω εδώ όμως κύριε Υπουργέ, να κάνω μια παρατήρηση. Στο άρθρο 18, για τη μείωση της προκαταβολής φόρου. Εξειδικεύετε την περίπτωση των επιχειρήσεων που στο τρίτο τρίμηνο του 2020 θα έχουν μείωση παραπάνω από το 50%, από το τρίτο τρίμηνο αντίστοιχα του 2019 και πολύ σωστά το κάνετε. Μόνο που το περιορίζεται στις περιπτώσεις του ΦΠΑ του τριτογενούς τομέα. Κύριε Υπουργέ, υπάρχουν επαγγελματίες και επιχειρήσεις στον πρωτογενή και δευτερογενή τομέα, κατά κανόνα, μικρές εκμεταλλεύσεις, μικρές επιχειρήσεις, που τροφοδοτούν ξενοδοχεία. Δουλεύουν ουσιαστικά το τρίτο τρίμηνο πράγματι, με πάνω από 50% του τζίρου τους, γιατί αυτοί που είναι στον πρωτογενή και δευτερογενή τομέα να εξαιρεθούν; Ξέρω, ότι θα μου πείτε, ότι έχετε εξουσιοδοτική διάταξη παρακάτω, να εκδώσετε υπουργική απόφαση και να εξειδικεύσετε τις λεπτομέρειες της μείωσης της προκαταβολής φόρου. Όμως, όταν ρητώς στην παράγραφο παραπάνω, αναφέρεται, ότι αφορά τον τριτογενή τομέα, δεν μπορείτε να πάτε με την υπουργική απόφαση στον πρωτογενή και δευτερογενή. Θα σας παρακαλούσα να το δείτε.

Δυο λόγια, πολύ γρήγορα για το Νομικό Συμβούλιο του Κράτους. Το γνωστό πίνακα των επιτυχόντων. Χωρίς να θίγεται η διάταξη η ίδια, η οποία είναι πολύ λογική. Θα σας παρακαλούσα κύριε Υπουργέ να εξετάσετε το να δοθεί μια παράταση μέχρι το τέλος του έτους. Έτσι θα μπορέσει και να υλοποιηθεί αυτό, το οποίο στην εισηγητική έκθεση ζητάτε, για να μπορέσουν να απορροφηθούν οι άνθρωποι αυτοί.

Τέλος, στο άρθρο 90. Δίνεται στην Εκκλησία της Ελλάδος και σε νομικά της πρόσωπα η δυνατότητα να ρυθμίσει κάποιες οφειλές της. Ρυθμίζετε, διευκρινίζετε κάποια θέματα νομολογιακά σε σχέση με την παραγραφή αξιώσεων υπέρ και κατά των νομικών προσώπων δημοσίου δικαίου της εκκλησίας και λοιπά, πολύ σωστά. Υπάρχει όμως μία παράλειψη κύριε Υπουργέ. Δεν υπάρχει στην Ελλάδα μόνο η εκκλησία της Ελλάδος, υπάρχει και η εκκλησία της Κρήτης. Όποια διάταξη ευεργετική προβλέπεται για την εκκλησία της Ελλάδος, ακριβώς η ίδια θα πρέπει να προβλέπεται για την εκκλησία της Κρήτης. Θέλω να πιστεύω, ότι είναι απλή παράλειψη και σας παρακαλώ, πριν έρθει στην Ολομέλεια το νομοσχέδιο, να το διορθώσετε.

Σας ευχαριστώ πολύ και για την ανοχή του χρόνου κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Το λόγο έχει, ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ κύριε Πρόεδρε, μια και ο συνάδελφος τελείωσε με το άρθρο 90 και εγώ θα αναφερθώ αποκλειστικά στο άρθρο 90. Επιφυλάσσομαι για το συνολικό νομοσχέδιο στην Ολομέλεια και θέλω, να πω εξαρχής, ότι ο τρόπος, κύριε Βεσυρόπουλε, και η Κυβέρνηση γενικά που νομοθετείτε είναι ένας τρόπος πλήρους ανισομέρειας και ανισοτιμίας μεταξύ Κυβέρνησης και Αντιπολίτευσης. Διότι, όταν υπάρχουν άρθρα τα οποία δεν έχουν καν τεθεί σε διαβούλευση, έχουν γίνει συζητήσεις παρασκηνιακές επί μήνες με διάφορους φορείς και έχετε συμφωνήσει μεταξύ σας κάποια πράγματα, τα οποία δεν γνωρίζουν ούτε οι τοπικές κοινωνίες, ούτε οι βουλευτές της Αντιπολίτευσης.

Βεβαίως, χρειαζόμαστε κάποιο χρόνο να μελετήσουμε κάποια ζητήματα για να έχουμε και πιο ξεκάθαρη και σαφή άποψη. Θέλω να πω, λοιπόν, εγώ ότι στο άρθρο 90, στο οποίο κάνετε ένα διακανονισμό μεταξύ εκκλησιαστικών νομικών προσώπων και άλλων νομικών προσώπων αλλά και φυσικών προσώπων και οποιονδήποτε άλλων οφειλετών μεταξύ τους, για εμάς υπάρχουν μεγάλα ερωτηματικά.

Θα σας πω συγκεκριμένα: Επειδή μέσα σ’ αυτά φωτογραφίζεται και η συμφωνία μεταξύ του Πανελλήνιου Ιδρύματος, Ιερού Ιδρύματος Ευαγγελιστρίας Τήνου και της Αποστολικής Διακονίας της Εκκλησίας της Ελλάδος, θέλω να πω το εξής. Το Πανελλήνιο Ίδρυμα Ευαγγελιστρίας Τήνου είναι ένα νομικό πρόσωπο δημοσίου δικαίου, ένα δημόσιο κατάστημα υπό κυβερνητικό έλεγχο και με διττό στόχο, όπως έχει αποφανθεί και το Συμβούλιο της Επικρατείας. Οι στόχοι του είναι εκκλησιαστικοί, αλλά είναι και κοινωφελείς στόχοι για την τοπική κοινωνία της Τήνου.

Με το ν.4521/2018, επί δικών μας ημερών επανήλθε στο καθεστώς το ίδρυμα αυτό, που ίσχυε από την ίδρυση του, εδώ και 200 περίπου χρόνια. Η συμφωνία που είχε γίνει με την Αποστολική Διακονία με βάση τον αναγκαστικό ν.976/1946 και μετέπειτα με τον ιδρυτικό νόμο του εκκλησιαστικού φροντιστηρίου, που λειτούργησε μέχρι το 2009 στην Τήνο, είναι μία συμφωνία, η οποία έλεγε ότι το 5% των ακαθάριστων εσόδων του Πανελλήνιου Ιδρύματος Ευαγγελιστρίας Τήνου θα αποδίδεται στην Αποστολική Διακονία.

Τα πράγματα άλλαξαν στη δεκαετία μεταξύ 1980-1990. Το εκκλησιαστικό αυτό φροντιστήριο θεωρήθηκε πλέον δημόσιο σχολείο. Προέκυψε διαμάχη και διαφωνία μεταξύ της Αποστολικής Διακονίας και του ΠΙΕΤ -το λέω συνοπτικά για να μην το επαναλαμβάνω την ονομασία του- σχετικά με τις εισφορές εφόσον έγινε δημόσιο σχολείο, το ΠΙΕΤ θεώρησε ότι δεν οφείλει να καταβάλει πλέον τις εισφορές αυτές στην Αποστολική Διακονία.

Το αποτέλεσμα ήταν να συσσωρεύουν χρέη, τα οποία έφθασαν σε ένα συνολικό ύψος 2.993.394 βεβαιωμένες οφειλές και ακόμα 1.068.340 ευρώ για τα οποία δεν υπάρχει πρωτόδικη απόφαση. Το ΠΙΕΤ το ίδρυμα της Τήνου έκανε προσφυγή, η οποία έφθασε μέχρι το Συμβούλιο της Επικρατείας, η προσφυγή αυτή δεν δικαιώθηκε, δεν δικαίωσε το ΠΙΕΤ και εκκρεμούν ακόμα εκτός από τις οφειλές -που είπα- και οφειλές, οι οποίες συσσωρεύτηκαν μετά το 2010. Τι ανέδειξε αυτή η διαμάχη ;

Η διαμάχη αυτή ανέδειξε, ότι υπάρχει αδυναμία πραγματική από το ίδρυμα εφόσον επιτελεί κοινωφελείς σκοπούς, να καλύπτει αυτό το ποσοστό του 5% των ακαθάριστων εσόδων του και το αίτημα είναι για ένα επαναπροσδιορισμό της νομοθεσίας, που θα βάζει τα δύο μέρη σε μια άλλη συμφωνία.

Εμείς από την πλευρά μας, βεβαίως, θέλουμε να βοηθήσουμε το ίδρυμα και αυτό το αποδείξαμε με τον νόμο, ο οποίος δικαίωσε το σύνολο του Τηνιακού λαού ανεξάρτητα πολιτικής και ιδεολογικής τοποθέτησης.

Υπάρχουν ζητήματα. Τι ζητήματα; Υπάρχουν ζητήματα διακριτότητας ρόλων. Διότι δεν μπορεί ο Πρόεδρος, που είναι ο εκάστοτε Μητροπολίτης, ο Πρόεδρος του Ιδρύματος να εκπροσωπεί και το άλλο μέρος που είναι η αποστολική διακονία, διότι βρίσκεται και στα δύο μέρη. Δεν μπορεί, Γιάννης πίνει, Γιάννης κερνάει. Υπάρχει ζήτημα εδώ σ’ αυτό το θέμα.

Όπως επίσης υπάρχουν ζητήματα, τι θα γίνει με το δημόσιο λογιστικό. Εσείς είπατε προχθές ,στην τοποθέτησή σας και γι’ αυτό ζητάμε, έστω και αυτή την ώρα, να διαχωριστεί το ζήτημα της συμφωνίας και του διακανονισμού μεταξύ του ΠΙΕΤ και της Αποστολικής Διακονίας, από τη γενική διάταξη που βάζετε. Διότι, στη γενική διάταξη υπάρχουν πολλά ζητήματα ασάφειας, πολλά ζητήματα διαφάνειας. Είπατε προχθές ότι τα Νομικά Πρόσωπα Δημοσίου Δικαίου θα υπόκεινται στο λογιστικό των Νομικών Προσώπων Δημοσίου Δικαίου, όμως, έτσι όπως είναι διατυπωμένος ο νόμος, δεν καταλαβαίνει κανείς ποια νομικά πρόσωπα καλύπτονται από το νομοθετικό διάταγμα 496/1974, περί λογιστικού των Νομικών Προσώπων Δημοσίου Δικαίου, ποια εξαιρούνται και αν εξαιρούνται, πως υπάγονται, κατά τα λεγόμενά σας, στο λογιστικό του Νομικού Προσώπου Δημοσίου Δικαίου που κατά τεκμήριο, μπορεί να διασφαλίσει τον έλεγχο από το δημόσιο λογιστικό;

Υπάρχουν λοιπόν, σοβαρά ερωτήματα. Πάρτε τα υπόψη και στην Ολομέλεια θα το συζητήσουμε.

Επιφυλασσόμαστε. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Συρμαλένιο. Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι.

Η χώρα, μέσα στα επόμενα 6 χρόνια έχει δυνατότητα να αξιοποιήσει ουσιαστικά το 72 δισεκατομμύρια ευρώ των κοινοτικών πόρων και να διαμορφώσει ένα νέο παραγωγικό και αναπτυξιακό πρότυπο. Η κυβέρνηση προχωρά σε φοροελαφρύνσεις και αντιμετωπίζει αποτελεσματικά και με νέες τολμηρές και ευεργετικές ρυθμίσεις προβλήματα που έρχονται από το παρελθόν.

Το νομοσχέδιο που συζητάμε σήμερα στην Επιτροπή Οικονομικών Υποθέσεων έχει αναπτυξιακό και κοινωνικό πρόσημο. Είναι δεδομένο, ότι το πρόγραμμα «Γέφυρα» για τους δανειολήπτες αποτελεί μια τολμηρή και καινοτόμο παρέμβαση. Το κράτος επιδοτεί, τόσο τα εξυπηρετούμενα, όσο και τα μη εξυπηρετούμενα δάνεια, που έχουν ως υποθήκη την πρώτη κατοικία σε ποσοστά από 60% έως 90%, για εννέα μήνες, σε αντίθεση με την προηγούμενη κυβέρνηση, που επιδοτούσε μόνο τα μη εξυπηρετούμενα δάνεια. Με αυτό τον τρόπο, πρώτον, διευρύνεται ακόμα περισσότερο ο αριθμός των δικαιούχων, σε σχέση με το πρόγραμμα προστασίας της πρώτης κατοικίας που είχε θεσπίσει η προηγούμενη κυβέρνηση. Πλέον, εντάσσονται σε αυτό και όσοι έχουν πληγεί από την υγειονομική κρίση, όσοι έλαβαν ενίσχυση με τη μορφή της επιστρεπτέας προκαταβολής, επαγγελματίες με μείωση του τζίρου τους και ιδιοκτήτες ακινήτων που λαμβάνουν μειωμένο ενοίκιο.

Δεύτερον, για πρώτη φορά επιβραβεύονται και τυγχάνουν στήριξης και οι συνεπείς δανειολήπτες.

Τρίτον, μειώνεται ο κίνδυνος δημιουργίας μιας νέας γενιάς κόκκινων δανείων που θα ήταν μία δυσμενής εξέλιξη για την οικονομία και το τραπεζικό σύστημα. Το νομοσχέδιο όμως, έχει ρυθμίσεις που στοχεύουν στη διευκόλυνση των πολιτών, σε αυτή τη δύσκολη συγκυρία, στη φορολογική ελάφρυνση όσων έχουν πληγεί από τις επιπτώσεις της πανδημίας, αλλά και στην ενίσχυση της αναπτυξιακής ώθησης, που έχει ανάγκη η οικονομία μας.

Υπάρχουν ρυθμίσεις με ισχυρό κοινωνικό πρόσημο. Αναφέρω σύντομα και κωδικοποιημένα κάποιες από αυτές. Οι εποχικές επιχειρήσεις, που δραστηριοποιούνται στον τομέα του τουρισμού, απαλλάσσονται από την υποχρέωση προκαταβολής φόρου, ενώ θα υπάρχουν κλιμακωτές μειώσεις προκαταβολής φόρου και σε άλλες επιχειρήσεις, ανάλογα με το ποσοστό μείωσης του τζίρου τους. Απαλλάσσονται οι αγρότες του κανονικού καθεστώτος Φ.Π.Α. από το τέλος επιτηδεύματος. Θεσπίζεται ένα νέο σύστημα προοδευτικής φορολόγησης επιβατικών αυτοκινήτων, που οδηγεί στη μείωση στα τέλη ταξινόμησης των επιβατικών αυτοκινήτων με χαμηλούς ρύπους και στην πλήρη απαλλαγή για τα ηλεκτροκίνητα οχήματα.

Καταργείται η αυτοτελής φορολόγηση με συντελεστή 10% από το πρώτο ευρώ για τις γονικές παροχές σε χρήμα.

Πλέον θεσπίζεται αφορολόγητο όριο 150 χιλιάδων ευρώ για τις γονικές παροχές σε χρήμα, με την προϋπόθεση ότι τα παιδιά θα χρησιμοποιήσουν τα χρήματα που τους δωρίζουν οι γονείς τους για την αγορά Α΄ κατοικίας. Είναι ένα πολύ σοβαρό και ουσιαστικό κίνητρο, που απαλλάσσει τους γονείς τους από ένα μεγάλο φορολογικό βάρος και διευκολύνει τους νέους ανθρώπους στην αγορά της Α΄ κατοικίας.

Απαλλάσσονται από το φόρο δωρεάς των δωρεών κινητών περιουσιακών στοιχείων που απέκτησαν στο εξωτερικό οι Έλληνες υπήκοοι που κατοικούν στο εξωτερικό για δέκα τουλάχιστον χρόνια.

Με αυτόν τον τρόπο, έχουν τη δυνατότητα να παραχωρούν κινητά περιουσιακά τους στοιχεία σε συγγενείς τους στην Ελλάδα, χωρίς να καταβάλλουν φόρο.

Ταυτόχρονα, όμως, το νομοσχέδιο περιέχει ρυθμίσεις που ενισχύουν με σοβαρά και ουσιαστικά κίνητρα την αναπτυξιακή διαδικασία, όπως: η θέσπιση φορολογικού συντελεστή 7% για χρονικό διάστημα 10 ετών και με απαλλαγή από την ειδική εισφορά αλληλεγγύης για αλλοδαπούς συνταξιούχους που θα μεταφέρουν τη φορολογική τους κατοικία στην Ελλάδα.

Η παροχή δυνατότητας στις επιχειρήσεις να παρέχουν δωρεάν μετοχές στους εργαζόμενους ως μπόνους επιβράβευσης.

Η υπαγωγή των εισιτηρίων των αθλητικών συναντήσεων στο μειωμένο συντελεστή ΦΠΑ 13% για τη χρονική περίοδο από 1 Σεπτεμβρίου του 2020 έως 30 Ιουνίου του 2021.

Η απαλλαγή από δασμούς και φόρους σε όλα τα εφόδια πλοίων που εκτελούν πλόες εξωτερικού, μέτρο που στοχεύει στην ενίσχυση της ναυτιλίας μας.

Σημαντική και ουσιαστική παρέμβαση που δίνει λύση στο πρόβλημα των χιλιάδων φορολογικών υποθέσεων που λιμνάζουν στα δικαστήρια, αποτελεί η θεσμοθέτηση της Επιτροπής Εξώδικης Επίλυσης Φορολογικών Διαφορών. Η συγκεκριμένη Επιτροπή θα επιλύει εξωδικαστικά με ευελιξία και ευνοϊκούς όρους όλες αυτές τις εκκρεμείς φορολογικές υποθέσεις, που όπως είπα πριν εκκρεμούν ενώπιον των διοικητικών δικαστηρίων.

Κυρίες και κύριοι συνάδελφοι, η στήριξη και η εμπιστοσύνη της μεγάλης πλειοψηφίας των πολιτών στην Κυβέρνηση και στον πρωθυπουργό Κυριάκο Μητσοτάκη δεν είναι συγκυριακή. Έχουμε διαμορφώσει μια ισχυρή σχέση εμπιστοσύνης με τους πολίτες, οι οποίοι μπορούν να κρίνουν αλλά και συγκρίνουν με το πρόσφατο παρελθόν. Και αυτή η σύγκριση είναι καταλυτική.

Η μεγάλη πλειοψηφία των Ελλήνων πολιτών αναγνωρίζει ότι υπάρχει μια σοβαρή και συγκροτημένη Κυβέρνηση, που στην πιο δύσκολη συγκυρία διαχειρίζεται με τον καλύτερο τρόπο την κρίση και διαθέτει σχέδιο για να επαναφέρει μέσα στο 2021 την οικονομία σε θετικούς ρυθμούς ανάπτυξης.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, τον κ. Καββαδά για την τοποθέτησή του.

Τον λόγο έχει, ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως γνωρίζετε δεν ήξερα ότι σήμερα ότι θα έρθει ο κ. Σπίρτζης να αντικαταστήσει συνάδελφό μου και να αναφερθεί στο ένα κομμάτι που θέλω να θίξω, πού είναι πραγματικά κύριε Υπουργέ αυτή η ρύθμιση που έχετε βάλει για τα ληξιπρόθεσμα χρέη των ΟΤΑ και την παρακράτηση τους από τους ΚΑΠ.

Θυμίζω προς το Σώμα και προς τους τηλεθεατές και τους Έλληνες πολίτες τις δύο φορές που έχουν έρθει οι ληξιπρόθεσμες οφειλές και από τη δική σας Συγκυβέρνηση, την πρώτη φορά εσείς εισάγατε πολύ σωστά το μέτρο της κάλυψης των ληξιπρόθεσμων οφειλών αλλά και η δεύτερη φορά που ήρθε από την Συγκυβέρνηση ΣΥΡΙΖΑ- Ανεξαρτήτων Ελλήνων. Πάλι πολύ σωστά, γιατί ανακουφίστηκαν οι δήμοι οι οποίοι από τους κεντρικούς αυτοτελείς πόρους από το 2010 μέχρι το 2014 είχαν 63 % μείωσης, άρα είχαν μία θηλιά πραγματική στο λαιμό τους.

Και αυτό που μπορεί να έγινε και με απαίτηση των δανειστών εκείνη την εποχή, αλλά ήταν μια πολύ σωστή ρύθμιση που στην πραγματικότητα έδωσε ανάσα ζωής στους δήμους. Κατάφερε και έδωσε χρήματα στοχευμένα στους πιστωτές και σε όλους τους προμηθευτές και τους εργολάβους των δήμων και άρα έβγαλε τη θηλιά και από την πραγματική οικονομία. Και μπόρεσε να φέρει τα προγράμματα του «Φιλόδημου» και όπως τώρα το μετονομάσατε σε «Αντώνης Τρίτσης» για να έχουν μία αναπτυξιακή πλέον ρότα οι δήμοι όλης της χώρας και άρα και οι πολίτες όλης της χώρας.

Καταλαβαίνετε ότι, η οικονομική κατάσταση και η διαχείριση που κάνουν οι Οργανισμοί Τοπικής Αυτοδιοίκησης έχει άμεση αντανάκλαση στον τελευταίο πολίτη σε κάθε γωνιά της χώρας. Και ρωτώ κύριε Υπουργέ. Για ποιο λόγο, αυτή τη φορά, ενώ φέρνετε μία ρύθμιση ληξιπρόθεσμων οφειλών των δήμων, την οποία το Υπουργείο Εσωτερικών εδώ και πάρα πολύ καιρό τη συζητάει και εγώ έχω ρωτήσει στα γραφεία των Υπουργών και με είχαν διαβεβαιώσει ότι γίνεται κουβέντα και θα ότι, θα ερχόταν σύντομα, -πίστευα σε νομοσχέδιο του Υπουργείου Εσωτερικών, αλλά ήρθε εδώ στου Υπουργείου Οικονομικών- επαναφέρετε, πρώτη φορά θυμίζω σε ληξιπρόθεσμες οφειλές, παρακράτηση των κεντρικών αυτοτελών πόρων. Οι οποίοι, ούτως η άλλως, είναι πάρα πολύ μειωμένοι από το 2010 όπως προείπα και ούτως η άλλως, μετά βίας, καλύπτουν τις ανάγκες των δήμων. Να σας δώσω ένα πολύ μικρό παράδειγμα, το οποίο ισχύει στους περισσότερους δήμους, γιατί δεν θα δεχτώ ως απάντηση το γεγονός ότι, ήδη, έχουν καλυφθεί οι μεγάλες οφειλές των δήμων με τις προηγούμενες, γιατί είναι πάρα πολύ εύκολο με τα συγχρηματοδοτούμενα προγράμματα να δημιουργούνται νέες οφειλές ακόμα και με χρηστή διοίκηση των δημοτικών αρχών.

Να σας δώσω και ένα παράδειγμα. Στα έργα τα οποία, πλέον, υπάρχουν ή και σε άλλα προγράμματα των δήμων, το μεγαλύτερο μέρος αφορά σε συγχρηματοδοτούμενα είτε σε χρηματοδοτικά εργαλεία όπως τα προγράμματα «Αντώνης Τρίτσης» και «Φιλόδημος». Σε αυτά τα προγράμματα έχουν δημιουργηθεί, λόγω της καθυστέρησης αποπληρωμής των προγραμμάτων αυτών και έχω πολύ συγκεκριμένο παράδειγμα, στη Σκύρο έργο βιολογικού παραδόθηκε το 2014, έγινε οριστική παραλαβή, πληρώθηκε μετά από 5 μήνες από το ΕΠΠΕΡΑΑ τότε, ΥΜΕΠΠΕΡΑΑ τώρα. Ενδιάμεσα, όμως αυτοί οι πέντε μήνες γέννησαν αξιώσεις στον ανάδοχο και έρχεται, σε ένα έργο που δεν μπορεί να το σηκώσει, προφανώς, ο κάθε δήμος γιατί είναι πολύ μεγαλύτερο, ο ανάδοχος και ζητάει τόκους και θα δικαιωθεί για τους τόκους αυτούς. Είναι δεδομένο με βάση και τη νομοθεσία, αλλά και τη νομολογία. Αυτούς, λοιπόν, θα έρθει να τους πληρώσει ο εκάστοτε δήμος.

Γιατί αυτούς πρέπει να τους παρακρατήσετε από τους ΚΑΠ και να στραγγαλίσετε οικονομικά το δήμο; Θέλω να το σκεφτείτε κύριε Υπουργέ. Έχουμε χρόνο, μέχρι την Ολομέλεια, να αφαιρέσετε το δεύτερο σκέλος αυτής της διάταξης και οι ληξιπρόθεσμες οφειλές των δήμων, πραγματικά, να μην αποτελέσουν τροχοπέδη γιατί δεν θα έχετε και κανένα αποτέλεσμα. Δεν θα έρθουν οι δήμοι από τη στιγμή που θα τους παρακρατούνται από τους ΚΑΠ να στραγγαλίσουν την οικονομική τους υπηρεσία και τους προϋπολογισμούς τους από το 2022, εκτός αν το κάνουν βραχυπρόθεσμα και κοντόφθαλμα και δεν τους ενδιαφέρει αν θα πετάξουν την μπάλα στις επόμενες δημοτικές αρχές.

Ένα δεύτερο ζήτημα, κύριε Πρόεδρε, στο οποίο αναφέρθηκε και η κυρία Παπανάτσιου είναι αυτό με τους επιτυχόντες του Νομικού Συμβουλίου του Κράτους. Καταλαβαίνω ότι, είναι διάταξη, κυρίως, του Υπουργείου Δικαιοσύνης και δεν ξέρω αν ορθά έρχεται σήμερα στο συγκεκριμένο νομοσχέδιο, αλλά ήρθαν εδώ οι επιτυχόντες και επιτυχούσες και ανέλυσαν ακριβώς τις θέσεις τους. Είναι κάτι το οποίο γίνεται πάντα στους διαγωνισμούς του Νομικού Συμβουλίου του Κράτους. Είναι άνθρωποι και οικογένειες που έχουν επενδύσει όλη τους τη ζωή. Έχω συμφοιτητές, συναδέλφους που επένδυσαν πάρα πολλά πράγματα, έχουν αφιερώσει πάρα πολλά χρόνια της ζωής τους, της επαγγελματικής σταδιοδρομίας σε αυτό και στην ουσία τι έρχεστε; Δεν σας λέμε σώνει και καλά οι επιτυχόντες να διοριστούν. Δεν ζητάνε ούτε καν αυτό. Ζητάνε τη δική σας απόφαση, τη δική σας την ΚΥΑ, με τη δική σας υπογραφή στις 20/03. Δική σας ήταν η ΚΥΑ, δεν ήταν δική μας. Να την εφαρμόσετε και να δώσετε την παράταση μέχρι και την Επιτροπή. Ακόμη και στη διαβούλευση, έτσι όπως είχε έρθει, αυτό λέγατε και έχει απόλυτη λογική και απόλυτη συνάφεια. Όσες θέσεις δημιουργηθούν μέχρι τον Απρίλιο, δεν θα έχετε τη δυνατότητα να τις καλύψετε, εκτός αν υπάρχει κάποιος λόγος που δεν εμφανίζεται μέσα στα κείμενα του νομοσχεδίου και στην αιτιολογική και των οποίων εμείς δεν το γνωρίζουμε και να μας πείτε ποιος είναι αυτός ο λόγος που δεν θέλετε οι συγκεκριμένοι επιτυχόντες να καλύψουν θέσεις που μπορεί να προκύψουν μέχρι τον καινούργιο διαγωνισμό. Εμείς δεν λέμε κάτι άλλο. Προφανώς, εσείς είσαστε Κυβέρνηση, εσείς θα ορίσετε πότε θα γίνει ο καινούργιος διαγωνισμός. Μέχρι να έχουμε τα αποτελέσματα αυτά όμως, αν έχετε κάτι άλλο στο μυαλό σας να μας το πείτε.

Αν δεν έχετε όμως, θα αναγκαστείτε και θα έρθετε να δώσετε και οι ίδιοι παράταση γιατί δεν θα μπορούν να καλυφθούν θέσεις στο δημόσιο.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε κ. Χατζηγιαννάκη.

Το λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Σας ευχαριστώ, κ. Πρόεδρε.

Είναι γεγονός ότι με το νομοσχέδιο αυτό η Κυβέρνηση δίνει λύσεις σε σημαντικά θέματα, όπως σε κάθε νομοσχέδιο που φέρνει η ηγεσία του Υπουργείου πράγματι επιλύει θέματα που απασχολούν τους πολίτες, όπως έγινε π.χ. πριν από δέκα μέρες με το νομοσχέδιο για τις μικροπιστώσεις. Εκεί, με το νομοσχέδιο αυτό, έδωσε λύση στα αναδρομικά των συνταξιούχων, αλλά άφησε μια εκκρεμότητα που ελπίζω μέχρι να έρθει το νομοσχέδιο στην Ολομέλεια, να επιλύσει και αυτή την εκκρεμότητα.

Με το νόμο, λοιπόν, των μικροπιστώσεων, που είναι ο ν.4701 και με το άρθρο 30, ρυθμίστηκε το ζήτημα της φορολογικής αντιμετώπισης των αναδρομικών εισοδημάτων των συνταξιούχων, κατά τρόπο δίκαιο και σύμφωνο με την κοινή λογική. Για λόγους όμως ισονομίας και ισοπολιτείας αυτή η ρύθμιση πρέπει να επεκταθεί και στα αναδρομικά εισοδήματα των μισθωτών, των εν ενεργεία υπαλλήλων, τα οποία πρέπει να φορολογούνται κατά τον ίδιο τρόπο με αυτά των συνταξιούχων.

Δεδομένου ότι ουδέν δημόσιο συμφέρον ή ειδικά αιτιολογημένη απόκλιση από την αρχή της ισότητας, δικαιολογούν τη διαφορετική φορολογική και μεταχείριση των αναδρομικών εισοδημάτων των μισθωτών, δηλαδή των εργαζομένων, σε σχέση με αυτά των μη εργαζομένων, δηλαδή των συνταξιούχων. Με δυο κουβέντες, θα πρέπει να δοθεί η δυνατότητα στους εν ενεργεία υπαλλήλους να υποβάλλουν δηλώσεις στη χρήση που ανάγονται τα αναδρομικά αυτά και όχι να φορολογηθούν συνολικά στο έτος που εισπράχθηκαν. Δηλαδή, να μειωθούν οι προσαυξήσεις και να καταργηθούν τα πρόστιμα.

Με τον κ. Υφυπουργό, το έχουμε ζητήσει κατ’ επανάληψη και έχει επιδείξει ευαισθησία. Του έχω δώσει τροπολογία και θα την καταθέσω και επισήμως στα Πρακτικά της Επιτροπής. Πιστεύω ότι θα το κουβεντιάσει με τον Υπουργό, ο οποίος και αυτός διακρίνεται από πνεύμα δικαιοσύνης, ισονομίας και ισοπολιτείας και θα δοθεί λύση στην Ολομέλεια.

Ένα άλλο θέμα που το γνωρίζει άριστα ο κ. Υφυπουργός και υπάρχει πρόθεση για επίλυση, αλλά δεν έχει προχωρήσει μέχρι στιγμής, είναι η οριστικοποίηση των παλιών προσυμφώνων αγοραπωλησίας, χωρίς να επισυνάπτεται στο συμβόλαιο το αποδεικτικό φορολογικής ενημερότητας. Είναι μια ρύθμιση που έχει γίνει και στο παρελθόν με ευνοϊκό τρόπο. Η ρύθμιση αυτή θα αποφέρει σημαντικά έσοδα στο κράτος, αλλά θα δώσει και τη δυνατότητα στους πολίτες να εξυπηρετηθούν και να διαχειριστούν την περιουσία τους.

Ένα μείζον θέμα που έχουμε κουβεντιάσει με τον κ. Βεσυρόπουλο κατ’ επανάληψη, είναι τα οικόπεδα τα οποία υπάρχουν στα Γιαννιτσά και στην Έδεσσα. Εκεί υπάρχει μια ιδιότυπη ομηρία και πιστεύω ότι μέσα από την Επιτροπή που έχει συγκροτηθεί θα δοθεί λύση, ώστε να τακτοποιηθεί οριστικά το θέμα αυτό κατά τρόπο ρεαλιστικό, δίκαιο και οριστικό, ούτως ώστε οι άνθρωποι αυτοί να πάρουν τα οικόπεδα αυτά και να τα διαχειριστούν όπως αυτοί νομίζουν.

Ένα μείζον θέμα που έχει δημιουργηθεί το τελευταίο διάστημα στα ορεινά χωριά της Έδεσσας, όπως π.χ. στα χωριά Άγρα και Νησί, το οποίο γνωρίζει ο κ. Υφυπουργός, είναι με τα κτήματα. Εκατοντάδες αγρότες βρέθηκαν ξαφνικά να μην είναι κάτοχοι αυτών των κτημάτων, τα οποία έχουν κληρονομήσει από τον πατέρα τους, τον παππού τους, από γενιά σε γενιά. Γηγενείς είναι οι άνθρωποι εκεί πάνω. Ξαφνικά, το Κτηματολόγιο τους απέρριψε τις δηλώσεις, γιατί η Κτηματική Υπηρεσία της Έδεσσας υπέβαλε δηλώσεις Αλβανών υπηκόων.

Κύριε Υπουργέ, θα καταθέσω και αυτό το υπόμνημα, ένα σύντομο ιστορικό της υπόθεσης αυτής, το οποίο είναι μείζονος κοινωνικής και οικονομικής σημασίας και πρέπει να δοθεί οπωσδήποτε λύση.

Σας ευχαριστώ, κ. Πρόεδρε, που μου δώσατε τη δυνατότητα, έστω την τελευταία στιγμή που ζήτησα το λόγο, να μιλήσω γι’ αυτά τα σημαντικά θέματα, τα οποία γνωρίζει άριστα ο κ. Υφυπουργός και πιστεύω ότι μέσα στην επόμενη εβδομάδα στην Ολομέλεια, μαζί με τον κ. Σταϊκούρα, να δώσουν λύση. Θα καταθέσω και τα τρία αυτά ζητήματα στα Πρακτικά της Βουλής, ούτως ώστε να μπορέσετε να τα δείτε και από την τεχνοκρατική τους πλευρά και να δώσετε τις λύσεις.

Σας ευχαριστώ πολύ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ**: Θα ξεκινήσω την παρέμβασή μου προφανώς, δηλώνοντας και εγώ, την έκπληξη, τον αιφνιδιασμό για την ξαφνική αλλαγή στάσης της κυβέρνησης, σε σχέση με τους επιτυχόντες στο διαγωνισμό για το νομικό συμβούλιο του κράτους. Μόλις τρεις μήνες μετά την υπουργική απόφαση, που παρέτεινε την προθεσμία απορρόφησης αυτών των επιτυχόντων, ξαφνικά και αφού παίρνει δέκα άτομα πριν από λίγες ημέρες ο Υπουργός ανακαλύπτει ότι δεν χρειάζεται να καλυφθούν άλλες οργανικές θέσεις και δημιουργεί τουλάχιστον, απορίες σε όλους όσοι περίμεναν με τη συνήθη διαδικασία, να συμπληρωθεί ο απαιτούμενος αριθμός.

Όσον αφορά την προκαταβολή φόρου, είναι ο αρμόδιος Υπουργός, ο κ. Βεσυρόπουλος παρών. Κύριε Υπουργέ, νομίζω έχετε αντιληφθεί ότι αυτή την στιγμή που μιλάμε, εκκρεμούν περίπου 2 εκατομμύρια δηλώσεις να γίνουν. Με ένα ρυθμό καθημερινά στην πλατφόρμα περίπου 100.000 δηλώσεων, η ημερομηνία της 31/7 δεν επαρκεί. Θα προκύψει βεβαίωση και της προκαταβολής φόρου και τις προηγούμενες διατάξεις, αν δεν έχουμε προλάβει μέχρι τότε, να περάσει ο νόμος που θα έρθει την επόμενη εβδομάδα και να πάρει ΦΕΚ. Σας το επισήμανε χτες και ο πρόεδρος του επαγγελματικού επιμελητηρίου Αθηνών, ο οποίος ζητά μια παράταση στο θέμα της υποβολής δηλώσεων, έτσι ώστε να μην βεβαιωθεί η προκαταβολή φόρου με τις προηγούμενες διατάξεις, γιατί δεν θα προλάβουν ούτως ή άλλως.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Υφυπουργός Οικονομικών)**: Σήμερα δώσαμε παράταση στην υποβολή φορολογικών δηλώσεων φυσικών και νομικών προσώπων μέχρι τις 28 Αυγούστου 2020.

**ΜΙΧΑΗΛ ΚΑΤΡΙΝΗΣ**: Δεν ξέρω, μήπως πρέπει να πάμε μέχρι τον Σεπτέμβριο, κύριε Υπουργέ, δεν ξέρω αν θα επαρκέσει αυτός ο χρόνος. Εσείς γνωρίζετε, επειδή είστε έμπειρος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Υφυπουργός Οικονομικών)**: Αν λειτουργήσει με 100.000 δηλώσεις την ημέρα, νομίζω ότι είναι υπεραρκετά έως τις 28 Αυγούστου.

**ΜΙΧΑΗΛ ΚΑΤΡΙΝΗΣ**: Μακάρι να αποδειχθεί επαρκής.

Όσον αφορά τις διατάξεις 71-83 για το θέμα της επιδότησης δανείων, επαναλαμβάνω ότι για πρώτη φορά μετά από το 2010, σε οκτώ μέρες από τώρα δεν θα υφίσταται καθεστώς προστασίας πρώτης κατοικίας στη χώρα. Η κυβέρνηση μας λέει, ότι με τα άρθρα 71-83 και το πρόγραμμα «γέφυρα - επιδότηση δανείων», ως δια μαγείας όλα τα δάνεια τα οποία είναι μη εξυπηρετούμενα ή τα οποία και πριν τον κορονοϊό και προέκυψαν μέσω κορονοϊού, θα ρυθμιστούν, μάλιστα, με την στήριξη του ελληνικού δημοσίου, διατάξεις που αφορούν μόνο τους πληγέντες από τον Covid 19. Αλήθεια, κύριε Υπουργέ, γιατί δεν συμπεριλαμβάνετε και τα καταναλωτικά δάνεια που έχουν υποθήκη την πρώτη κατοικία μέσα και έχετε μόνο τα στεγαστικά και τα επιχειρηματικά, αφού λέει η κυβέρνηση ότι θέλει να στηρίξει τους δανειολήπτες και τους συνεπείς, αλλά και αυτούς που έχουν καταγγελθεί τα δάνεια; Είναι σαφές, ότι αυτές οι ρυθμίσεις που είναι βραχύβιες και είναι μόνο για 9 μήνες, όχι μόνο δεν παρέχουν προστασία στους πραγματικά αδύναμους δανειολήπτες, για τους οποίους πρέπει το κράτος, που διαχρονικά το έχει κάνει και πρέπει να συνεχίσει, να έχει ένα καθεστώς προστασίας και τους αφήνει έρμαιους στις διμερείς τους σχέσεις με τις τράπεζες τώρα και σε πολύ μικρό διάστημα μόνο με τα funds και ο νοών νοείτω, τι έχει να γίνει.

Είπε ο κ. Υπουργός, ότι ξαφνικά η κυβέρνηση, ενώ μέχρι τώρα υπερασπιζόταν το ν.4605 του ΣΥΡΙΖΑ που απέτυχε με 1700 ρυθμίσεις, ξαφνικά η κυβέρνηση φέρνει μια διάταξη που καλύπτει όλους τους δανειολήπτες.

Εμείς όμως από το Μάρτιο καταθέσαμε τροπολογία που ζητούσαμε να συμπεριληφθούν στην πλατφόρμα του ν.4605 όλοι οι δανειολήπτες μέχρι τότε, με συγκεκριμένες διατάξεις και ρυθμίσεις. Το ανακαλεί τώρα η Κυβέρνηση με διατάξεις, όμως, που επαναλαμβάνω, δεν καλύπτουν τους δανειολήπτες, απλώς στηρίζουν τον φόβο αυτή τη στιγμή του τραπεζικού συστήματος για δημιουργία νέων κόκκινων δανείων 8 με 10 δις όπως συνομολογούν όλοι οι διεθνείς οίκοι και οι οικονομικοί αξιολογητές. Άρα μία διάταξη που είναι εμβαλωματική για εννέα μήνες και η οποία όχι μόνο δεν δίνει λύση στο θέμα της προστασίας πρώτης κατοικίας, αλλά δεν προσφέρει και μακροπρόθεσμη ρύθμιση σε αυτό το ζήτημα.

Επειδή ο Υπουργός προχθές είπε για την εξαίρεση των πυρόπληκτων δανείων ότι δεν μπορούν να τύχουν της επιδότησης δανείου, γιατί λέει είναι αντίθετα στον κανόνα των κρατικών ενισχύσεων -αυτό είπε ακριβώς ο Υπουργός Οικονομικών προχθές την Επιτροπή- εγώ δεν κατάλαβα, μέσα στις διατάξεις στους δικαιούχους επιδότησης είναι όσοι έχουν λάβει επιστρεπτέα προκαταβολή, όσοι έχουν πάρει αποζημίωση και αυτές οι δύο περιπτώσεις και της επιστρεπτέας και της αποζημίωσης είναι κατόπιν αιτήματος της Κυβέρνησης στην Επιτροπή Ανταγωνισμού για να μη θεωρηθούν κρατικές ενισχύσεις. Υπέβαλε η Κυβέρνηση και το Υπουργείο Οικονομικών αίτημα στην Επιτροπή Ανταγωνισμού να μπορέσουν και τα δάνεια αυτά τα εγγυημένα του Ελληνικού Δημοσίου να μπορούν να εξαιρεθούν από τον κανόνα κρατικών ενισχύσεων; Ναι ή όχι; Αυτό είναι το ερώτημα. Όχι ότι σκοντάφτει στο ζήτημα των κρατικών ενισχύσεων. Το ζήτημα είναι αν το ζήτησε το Υπουργείο και η Κυβέρνηση να εξαιρεθούν.

Εμείς βεβαίως -το είπα και προχθές- περιμέναμε μετά από εννέα μήνες να έρθει ειδικά σαν νομοσχέδιο που έχει φορολογικές διατάξεις να ρυθμιστούν με μακροπρόθεσμη ρύθμιση 120 δόσεων τα δάνεια, στα οποία έχουν καταπέσει οι εγγυήσεις και πλέον είναι φορολογικές υποχρεώσεις. Το έχει υποσχεθεί η Κυβέρνηση εγγράφως και προφορικώς, αλλεπάλληλες φορές. Τελειώνει η Κοινοβουλευτική Περίοδος. Τώρα μάλιστα, κύριε Πρόεδρε, ένας βουλευτής της Συμπολίτευσης σήμερα προανήγγειλε ότι θα ρυθμιστεί λέει «στα Θερινά Τμήματα». Δεν ξέρω, έχουμε Θερινά Τμήματα και δεν το γνωρίζω; Γιατί έτσι γράφτηκε σήμερα ότι θα ρυθμιστεί λέει στα Θερινά Τμήματα και στον Πτωχευτικό Κώδικα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν υπάρχουν Θερινά Τμήματα φέτος, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Εδώ, λοιπόν, πρέπει η Κυβέρνηση να μας πει πρώτον, αν έχει ζητήσει να εξαιρεθούν από τον κανόνα των κρατικών ενισχύσεων και έχει λάβει αρνητική απάντηση ή δεν το έκανε; Δεύτερον, αν πραγματικά προτίθεται η Κυβέρνηση να ρυθμίσει αυτά τα δάνεια, τουλάχιστον τις περιπτώσεις που έχουν καταπέσει οι εγγυήσεις με το καθεστώς των 120 δόσεων, ώστε να ανασάνουν οι επαγγελματίες και της Ηλείας και των υπόλοιπων πυρόπληκτων περιοχών, που λόγω αυτής της εκκρεμότητας ήταν εκτός των εργαλείων ρευστότητας. Οι τράπεζες δεν ρυθμίζουν γιατί υπάρχει η εγγύηση του δημοσίου, η εγγύηση του δημοσίου είναι βραχνάς, για να μην μπορέσουν να επιδοτηθούν, δεν καταπίπτουν οι εγγυήσεις και είναι εγκλωβισμένοι εδώ και πάρα πολλά χρόνια.

Εδώ η Κυβέρνηση πρέπει να πάρει θέση και να δώσει λύση, κύριε Υπουργέ και σας παρακαλώ -ξέρω ότι έχετε ευαισθησία- και επειδή ξέρω ότι το Υπουργείο Οικονομικών έχει δεσμευτεί πολλές φορές και εσείς είστε συνεπής απέναντι σε αυτή την πολιτική που φαίνεται να λέει ότι έχει το Υπουργείο Οικονομικών, την επόμενη εβδομάδα στην Ολομέλεια να φέρετε μία ρύθμιση, τουλάχιστον για τη μακρόχρονη αποπληρωμή όσων δανείων έχουν καταπέσει οι εγγυήσεις και έχουν πλέον μετατραπεί σε φορολογικές υποχρεώσεις μαζί με το αίτημα να εξαιρεθούν από το καθεστώς κρατικών ενισχύσεων αυτά τα δάνεια, για να μπορέσουν να τύχουν της επιδότησης δόσεων.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κυρίες και κύριοι συνάδελφοι στο σημείο αυτό ολοκληρώθηκε η συζήτηση του νομοσχεδίου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις».

Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε με τις θέσεις των κομμάτων επί της αρχής.

Η Νέα Δημοκρατία, δια του Εισηγητή, κ. Αναστασιάδη, ψηφίζει υπέρ.

Ο ΣΥΡΙΖΑ, δια του Εισηγητή, κ. Μωραΐτη, επιφυλάσσεται.

Το Κίνημα Αλλαγής, δια του Ειδικού Αγορητή, κ. Σκανδαλίδη, επιφυλάσσεται.

Το ΚΚΕ, δια της Ειδικής Αγορήτριας, κυρίας Κομνηνάκα, ψηφίζει κατά.

Η Ελληνική Λύση, δια του Ειδικού Αγορητή, κ. Βιλιάρδου, επιφυλάσσεται και

το ΜέΡΑ25, δια του Ειδικού Αγορητή, κ. Αρσένη, ψηφίζει κατά.

Σε ό,τι αφορά τα άρθρα, όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα 1 έως 94, γίνονται δεκτά ως έχουν κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας, ενσωμάτωση στην ελληνική νομοθεσία των Οδηγιών (ΕΕ) 2017/1852, (ΕΕ) 2018/822, (ΕΕ) 2020/876, (ΕΕ) 2016/1164, (ΕΕ) 2018/1910 και (ΕΕ) 2019/475, συνεισφορά Δημοσίου για την αποπληρωμή δανείων πληγέντων δανειοληπτών λόγω των δυσμενών συνεπειών της νόσου COVID-19 και άλλες διατάξεις» γίνεται δεκτό επί της αρχής, επί των άρθρων και στο σύνολό του ως έχει.

Κυρίες και κύριοι συνάδελφοι σας ευχαριστώ, λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Καββαδάς Αθανάσιος, Καλογιάννης Σταύρος, Καρασμάνης Γεώργιος, Κατσαφάδος Κωνσταντίνος, Μπούγας Ιωάννης, Μπουκώρος Χρήστος, Σπίρτζης Χρήστος, Μωραΐτης Αθανάσιος (Θάνος), Ξανθόπουλος Θεόφιλος, Παπανάτσιου Αικατερίνη, Συρμαλένιος Νικόλαος, Χατζηγιαννάκης Μιλτιάδης, Κατρίνης Μιχαήλ, Παπαναστάσης ΝικόλαοςΚομνηνάκα Μαρία, Χήτας Κωνσταντίνος και Αρσένης Ηλίας – Κρίτων.

Τέλος και περί ώρα 13:45΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**